title: Harkemase Boys wint mei lyts ferskil fan Jong Twente

maintext:
Harkemase Boys hat op peaskemoandei yn de tredde difyzje yn Hengelo belangrike punten pakt. Nei trije nederlagen op rige wûn de ploech fan Henk Herder no op besite by Jong FC Twente: 0-1. Dennis van Duinen makke yn de twadde helte de iennige goal fan de wedstriid.
Foar it skoft fuotballe de thúsploech wat makliker, mar ek Harkemase Boys krige kânsen. Berwout Beimers skeat fan ôfstân. Twentekeeper De Lange koe der noch krekt in hantsje tsjinoan krije. Oan de oare kant hie spits Jari Oosterwijk in grutte kopkâns, mar hy rekke de bal net goed.
Betiid yn de twadde helte kamen de Harkiten op foarsprong. Dennis van Duinen skeat de bal fia ûnderkant latte achter de Twentekeeper. Nei de 0-1 krige Harkemase Boys it hieltyd dreger. De druk fan Jong FC Twente waard hieltyd grutter en de thúsploech krige ek kânsen. Frimann en Van Schaik misten beiden goede mooglikheden op de lykmakker.
Jong FC Twente - Harkemase Boys 0-1 (0-0) 49. Dennis van Duinen 0-1


title: Schreiersbrêge tydlik wer iepen foar fytsers en kuierders

maintext:
De Schreiersbrêge by Dokkum giet tydlik wer iepen foar fytsers en kuierders. Der komt in 30-kilometersône en drompels yn de dyk. Dat hat wethâlder Pytsje de Graaf tongersdeitejûn sein yn de riedskommisje Omkriten. De brêge is yn 2017 ôfsletten foar fytsers en kuierders omdat de paralleldyk troch de komst fan de Sintrale As te drok wurde soe. It soe foar de fytsers en kuierders net feilich mear wêze.
Uteinlik soe ein nije brêge oer it Dokkumer Grootdiep derfoar soargje moatte dat de kuierders en fytsers dochs oan de oare kant komme koenen. De komst fan dy brêge duorret lykwols langer as yn 't foar tocht waard. En dêrom is de Schreiersbrêge no wer tydlik te brûken.

fasttext_language: fy


title: Ried fan de Fryske Beweging: "Bedriuwen, brûk it Frysk!"

maintext:
Bedriuwen yn Fryslân soene de Fryske taal mear brûkte moatte. Dat fynt de Ried fan de Fryske Beweging. De Ried ropt bedriuwen dan ek op dizze maitiid mear gebrûk te meitsjen fan it Frysk op harren produkten, websides en op winkelgevels.
Kulturele Haadstêd
Foaral mei it each op Ljouwert-Fryslân Kulturele Haadstêd, soe der in wichtiger plak foar it Frysk yn de iepenbiere romte wêze moatte. "It is no it stuit om de finsters iepen te smiten en de taalrykdom fan it Frysk oan de bûtenwrâld sjen te litten", seit de Ried. En om de couleur locale yn Fryslân fierder glâns te jaan, soe hoarekapersoniel de gasten betsjinje moatte mei in wurdsje Frysk derby. Dit soe troch toeristen op priis steld wurde, tinkt de Ried.


title: Mooglik gaslek yn Ljouwert: flat is ûntromme

maintext:
Oan de Harnzerstrjitwei yn Ljouwert, flakby it Eurohotel, ha de helptsjinsten woansdei oan de ein fan de moarn in appartemintekompleks ûntromme en in tankstasjon ôfsletten.
Minsken fan sechstjin apparteminten binne út foarsoarch frege om nei bûten te gean, en ek de bewenners fan de wenningen boppe it tankstasjon moasten har hûs út. Plysje en brânwacht binne der en Liander docht ûndersyk nei de lucht. Yn de krûpromte fan it appartemintekompleks is mooglik in gaslek.


title: Acht en sân jier easke foar oerfal op ynwenner Nes

maintext:
Foar de rjochtbank yn Ljouwert is acht en sân jier selstraf easke tsjin twa fan de fertochten yn de misshannelingssaak yn Nes, gemeente Hearrenfean. In man, ôfkomstich út Servië, hat him neffens justysje skuldich makke oan de oerfal op in 73-jierrige antykhanneler en hearde sân jier as eask. De antykhanneler waard yn juny 2016 yn syn wenning oerfallen, fêstbûn en slim mishannele.
Tsjin de man dy't sjoen wurdt as de 'kwade genius' efter de oerfal, in ynwenner fan Emmen, waard acht jier easke. Twa oaren dy't by dizze saak belutsen binne wurdt heling as lêst foarlein. Tsjin harren waarden taakstraffen easke. By de oerfal waard tafelsulver en antyk stellen.


title: Marit Bouwmeester fersteviget kopposysje yn Hyères

maintext:
Sylster Marit Bouwmeester fan Warten hat tongersdei har kopposysje by de wrâldbekerwedstriid yn it Frânske Hyères ferstevige. Bouwmeester wûn de earste race op de tredde dei fan de wrâldbekerwedstriid. Yn de twadde race einige se op in tsiende posysje, genôch om har earste plak yn it klassemint fierder út te wreidzjen. Bouwmeester stiet no boppe-oan mei 19 punten en is in moai ein ferwidere fan de Belgyske Maite Carlier op plak twa, mei 34 punten.
''De dingen dy't we traind hawwe, gean oant no ta hiel goed'', fertelde Marit Bouwmeester nei ôfrin fan de tredde dei. ''Ik far deeglik en de start gean ek goed. Der binne noch wol wat flaterkes, mar oer it algemien giet it hjir hiel goed yn Hyères.''


title: Promoasje foar Ljouwerter wetterpoloteam Orca

maintext:
It earste wetterpoloteam fan de Ljouwerter feriening Orca is sneon kampioen wurden. Dêrtroch promovearje se takom seizoen nei de twadde klasse fan de bûnskompetysje en binne se it iennige Fryske team dat dêryn spilet.
De hearen moasten harren kampioenswedstriid spylje tsjin swim- en poloferiening De Reest yn Meppel. Yn de earste twa perioades fan de wedstriid gong it aardich gelyk op. Orca begûn de wedstriid goed en sette fuort druk op de tsjinstanner. Mar troch sloardichheden en miste kânsen dy't it team út Meppel wol benutte, stie it 6-8 yn it foardiel foar it Ljouwerter team oan de ein fan de twadde perioade.
Orca hie in better team yn it wetter, mar dat wie noch net te sjen yn de skoare. Nei wat oanwizingen fan coach Timon Boersma joech it team de hearen fan De Reest gjin kâns mear om te winnen. It kampioenskip wie yn sicht en de iene nei de oare bal ferdwûn yn de goal fan de tsjinstanner. Mei in einstân fan 9-16 wie Orca in oertsjûgjende winner.
Twadde klasse
It folgjende seizoen spilet Orca yn de twadde klasse. Dat betsjut dat se net mear tsjin regionale teams moatte út it Noarden. Se moatte bygelyks tsjin teams út Apeldoorn, Rijssen en Zutphen, dêr't it nivo in hiel stik heger leit. Dat komt omdat wetterpolo yn dat part fan Nederlân populêrder is as yn it Noarden. Op dit stuit spilet allinnich it wetterpoloteam fan It Hearrenfean mei yn de top fan it wetterpolo, earste klasse.


title: Ynfaller Werumeus Buning besoarget ONS Snits punt tsjin ACV

maintext:
ONS Snits hat sneontemiddei op it nipperke noch in punt pakt op besite by ACV. Ynfaller Rein Werumeus Buning wie de rêdende ingel foar de ploech fan trainer Chris de Wagt, troch yn de lêste minút foar de lykmakker te soargjen. It duel yn Assen einige yn 2-2.
It earste gefaar yn de wedstriid kaam fan de foet fan Fabian Stevens. De middenfjilder fan ONS Snits skeat nei in kertier de bal krekt njonken de goal fan Ben Wormmeester. Tweintich minuten letter kamen de Snitsers dochs op foarsprong. Nei in rappe omskeakeling wie it topscorer Curty Gonzales dy't syn ploech oan de lieding brocht, syn fyftjinde fan it seizoen.
Lykmakker
In lytse tsien minuten nei it skoft kaam ACV wer op likense hichte. In frije traap fan Pascal Huser wie ONS Snits-keeper Barry Ditewig te machtich. Tweintich minuten letter wie it opnij Huser dy't út in frije traap Ditewig ferrifele en dêrmei ACV oan de lieding brocht. It seach dernei út dat ONS Snits mei in nederlaach fan it fjild stappe soe, mar yn de lêste minút wie it Werumeus Buning dy't derfoar soarge dat syn ploech dochs noch in punt pakte.
Fryske derby
Folgjende wike spilet ONS Snits tsjin Harkemase Boys. De ôftraap fan de Fryske derby is om 16.30 oere yn Snits.
ACV - ONS Snits 2-2 (0-1). 36. Curty Gonzales 0-1, 53. Pascal Huser 1-1, 72. Huser 2-1, 90. Rein Werumeus Buning 2-2.


title: Lintsjerein: 82 Friezen beneamd yn Oarder fan Oranje-Nassau

maintext:
Yn Fryslân ha 82 minsken tongersdei in lintsje krigen. Dat binne seis minder as it jier dêrfoar. Fan dy dekorearren waarden 73 minsken beneamd ta Lid yn de Oarder fan Oranje-Nassau, acht waarden beneamd ta Ridder en sels ien persoan waard beneamd ta Offisier.
Mei elkoar krigen 33 froulju en 49 manlju de fersiersels opspjelde. Fiif kear krige in pear beide, dus man en frou, in lintsje. De âldste wie Akke de Jager-Piersma (1936) en de jongste wie Jan Jellema út Winaam (1982). De gemeente Hearrenfean rikte dit jier foar it earst ek twa bernelintsjes út.
Yn 15 Fryske gemeenten ha de boargemasters yn it spier west, yn fiif gemeenten wie der neat te rêden: Smellingerlân, Weststellingwerf, It Amelân, Skiermûntseach, Flylân. Drok wie it yn de gruttere gemeenten lykas De Fryske Marren (7), Ljouwert (10) en Súdwest-Fryslân spande de kroan mei 17 lintsjes. Mar ek yn Kollumerlân krigen mar leafst alve minsken in lintsje útrikt.
Hoe makkest kâns op in lintsje?
De measte minsken dy't beneamd binne, ha jierrenlang as frijwilliger aktyf west foar tsjerke of sportferiening, se dienen bestjoersfunksjes by in koar of toanielklup, wurken by de brânwacht en wienen mantelsoarger.
Sjoch hjir yn watfoar gemeenten, en oan wa, de lintsjes útrikt binne.


title: Frijsprutsen fan bedriging mei buks

maintext:
In 40-jierrige ynwenner fan Kollumersweach is woansdeitemiddei frijsprutsen fan bedriging fan in groep jonges mei in luchtbuks. Neffens de plysjerjochter wie der in kâns dat de jonges harren ferhalen opinoar ôfstimd hiene.
It foarfal barde yn augustus 2016. In groepke jonges soe ôfpraat hawwe de styfsoan fan de man yninoar te slaan. Doe't se op it hiem fan de Kollumersweachster kamen, soe dy har bedrige hawwe mei it wapen. De fertochte sei dat er allinnich mei wurden tsjin de jonges yngien wie.
De offisier fan justysje easke in wurkstraf. Mar de rjochter oardiele dat de jonges letter heard binne en dat se dêrom de mooglikheid hiene mei-inoar ôf te praten itselde ferhaal oan te hâlden.


title: Ljouwerter berôvet ûndernimmer yn Camminghabuorren

maintext:
De plysje yn Ljouwert hat freedtemiddei in 20-jierrige Ljouwerter oppakt dy't in oar berôve hie. De berôving wie efkes earder yn de wyk Camminghabuorren.
De 20-jierrige fertochte twong in ûndernimmer om jild te pinnen. It slachtoffer belle dêrop de plysje, dy't op basis fan kamerabylden de fertochte werkende. De fertochte koe net lang dêrnei oanhâlden wurde yn it sintrum fan de stêd.
De plysje hat beslach lein op in jildbedrach en hat de saak yn ûndersyk.


title: Friezen om utens: Anne Marije de Winkle út Amearika

maintext:
Wannear langesto it meast nei thús? Foar it projekt Friezen om utens ynterviewt programmamakker Miranda Werkman Friezen oer de hiele wrâld. Wannear fiele se har thús? Hoe geane se om mei feroaringen en emoasjes en spilet de Fryske taal dêr noch in rol by? En foaral: wannear langje se it meast nei thús?
Yn dizze ôflevering Anne Marije de Winkle yn Amearika. Se komt út in grutte húshâlding en hat no har eigen grutte famylje. Mar Idaho en Boalsert, dêr sitte nochal wat kilometers tusken. Hoe deale je der mei as der in poppe berne wurdt? By de opnamen is Anne Marije swier fan har sechde bern.
Friezen om utens is ûnderdiel fan Lân fan taal, LF2018. It is fan 30 maart ôf te sjen yn it Paviljoen Liwadders.


title: Wurk Morandi yn Museum Belvédère lûkt tûzenen besikers

maintext:
It rint aardich stoarm by de tentoanstelling mei wurk fan de Italiaanske skilder Giorgio Morandi (1890-1964) yn Museum Belvedere yn Oranjewâld. Mear as 10.000 minsken hawwe de tentoanstelling al besocht. As it sa trochgiet, wurdt dizze tentoanstelling de bêst besochte fan it museum. It binne foaral minsken fan bûten de provinsje Fryslân, dy't de lânskippen en stillibbens fan Morandi besjen wolle. De katalogus fan de tentoanstelling is al oan de twadde druk ta en de spesjale rûnliedingen binne útferkocht.
Morandi wie in boarne fan ynspiraasje foar in protte keunstners. Tsientallen skilderijen en tekeningen fan Morandi binne foar dizze tentoanstelling yn brûklien fan musea yn Bologna, Turijn, Milaan en Sienna. De keunstwurken binnen noch oant 10 juny te sjen yn Museum Belvedere.


title: "Tal meldingen fertutearze hynders nimt ta"

maintext:
Hieltyd mear minsken yn Fryslân dogge melding fan fertutearzing fan harren hynders. Koartlyn kaam al oan it ljocht dat hynders op in pensjonstâl yn Ychtenbrêge net goed fersoarge wiene. Hester de Groot helle dêrom har njoggen hynders dêrwei.
Op mear plakken wurde hynders net goed fersoarge. De Groot krige nei oanlieding fan har ferhaal in soad reaksjes fan minsken út Fryslân, lykas fan in frou dy't anonym bliuwe wol. Dy frou hat har hynder by in pensjonstâl yn Fryslân ûnderbrocht, om't se troch har wurk net sels foar har hynder soargje koe. Se gie derfan út dat by folpensjon alles regele wurdt. Op in dei trof se har hynder oan mei in grutte wûne op de holle. Se wie dêr net troch de pensjoneigener fan op 'e hichte steld. By Omrop Fryslân seach se de reportaazje oer Hester de Groot. Se wol De Groot stypje en ek har ferhaal fertelle.
De NVWA ropt minsken dy't tinke dat hynders fertutearze wurde, op om dat oan de organisaasje melden. De NVWA kin dan by it bedriuw delgean en in oplossing betinke. De Groot fynt dat it tiid is foar feroaring. 'Der moat fan boppen ôf better op tafersjoen wurde. It bart yn maneezjes en ek yn pensjonstâlen. Der moatte strangere regels komme om soks yn de takomst foar te kommen'.


title: "Wy fergiftigje ús bern!"

maintext:
"Wy witte dat sûker krekt sa ferslaafjend is as kokaïne en dochs fergiftigje wy ús bern der mei! Litte se dy sûkerbelesting hjir ek mar gau ynfiere." It wie ien fan de reaksjes op de Ljouwerter freedsmerk oer de súksesfolle sûkertaks dy't yn Ingelân ynfierd is foar frisdranken mei in soad sûker.
Wy krije yn Nederlân gemiddeld sa'n 37 kilo sûker yn it jier binnen. En dat jout in soad sûnensrisiko's. "Lytse bern wurde yn de supermerk triggere troch kleurige ferpakkings fan drankjes dy't stiiffol sûker sitte. Dêr kin hast net omhinne. De frisdranklobby is sterker as de oerheid!"
Oaren wiene wat foarsichtiger: "Wat komt der foar yn plak? Miskien bin dy sûkerferfangers noch wol folle minder!" Kraanwetter blykt in populêr alternatyf: "Ik sit in soad oan de kraan, want dêr sit in soad yn no?"


title: Friese Poort driget út plan nij Cambuurstadion te stappen

maintext:
Opliedingssintrum ROC Friese Poort driget út de ûntwikkeling fan it nije Cambuurstadion te stappen, as der foar july gjin dúdlikheid is. Friese Poort wol ûngefear 7.500 fjouwerkante meter hiere yn it nij te bouwen stadion. De skoalle hat in grut ferlet fan nije romte. Dêrom wol ROC Friese Poort foar 1 july dúdlikheid hawwe oft it opliedingssintrum yn 2020 oer kin nei de nije lokaasje.
Komt dy dúdlikheid der net, dan stapt ROC Friese Poort út de ûntwikkeling en dan wurdt der in oare lokaasje socht. It betsjut in nije bom ûnder de plannen foar it Cambuurstadion. Earst wie der WTC Beheer dy't driget him werom te lûken. No is dêr dus ek ROC Friese Poort bykaam.


description: Fryslân krijt der in nije halte fan FlixBus by. De oanbieder fan ynternasjonale busreizen tusken Europeeske steden sil tenei ek op Ljouwert ride. De nije h

title: Fryslân krijt yn Ljouwert twadde FlixBus-halte


title: VVD-steatelid pleitet foar rap spoar Lelyline oer Drachten

maintext:
De noardlike polityk docht der goed oan om in rappe spoarferbining tusken Grins-Drachten-Emmeloard en Lelystêd wer op de politike aginda te setten. Dêr pleite VVD-steatelid Durk Pool sneontemoarn foar op in konferinsje fan syn partij yn Drachten oer mobiliteit.
Pool wennet sels yn Achtkarspelen en wurket yn Emmeloard. Benammen tusken Drachten en De Jouwer kin er yn de spits noait hurder ride as tachtich, fertelde er oan syn partijgenoaten. Ek stiet er geregeld yn de file op de A7. In nije spoarferbining Grins-Lelystêd oer Drachten soe boppedat Noard-Nederlân in stik tichterbij de Rânestêd bringe. Dat biedt net allinnich kânsen foar it persoaneferfier, mar ek foar it ferfier fan guod. De nije spoarline soe ûnderdiel wurde moatte fan in flugge ynternasjonale spoarferbining fan Rotterdam nei Hamburg, sei Pool fierder.
Lelyline yn plak fan Suderseeline
Yn syn presintaasje hie Pool it net oer de Suderseeline - de âlde namme fan it spoartrasee nei Drachten -, mar oer de Lelyline. De namme Suderseeline is neffens Pool 'besmet', omdat dy earder ôfskreaun is troch de lanlike polityk. Pool hold syn pleit op persoanlike titel, mar stiet seker net allinnich.
Op de VVD-byienkomst krige er stipe fan ProRail-direkteur Pier Eringa. Dy pleite yn in spesjaal makke fideoboadskip foar 'stevige ynvestearrings' yn it spoar tusken de Rânestêd en Fryslân, Grinslân en Drinte. Eringa fynt dat Noard-Nederlân op 'forinse-ôfstân' brocht wurde moat fan de Rânestêd, sadat it makliker wurdt om yn Fryslân te wenjen en yn Amsterdam of Den Haag te wurkjen. Dêrfoar soe de reistiid mei flugge treinen sa'n ien oant oardel oere wurde moatte. No is dy reistiid, rekkene fan Ljouwert of Grins, noch sawat 2,5 oere.
Grinslân net ûnder de yndruk
Fraksjefoarsitter Mirjam Wulfse fan de VVD yn Grinslân wie net ûnder de yndruk fan it ferhaal fan Pool. "Het doel van deze bijeenkomst is om alle mogelijkheden op het gebied van mobiliteit op een rijtje te zetten. Een nieuwe spoorverbinding aanleggen is erg duur en mogelijk over twintig jaar achterhaald. Misschien reizen wij tegen die tijd wel met een hyperbool-vacuümverbinding naar de Randstad." Wulfse stipet it stribjen nei in bettere ferbining, mar it foarstel fan Pool is foar har neat mear en neat minder as ien fan de opsjes.
Utkomsten brûke foar steateferkiezingen
De VVD-byienkomst oer mobiliteit luts sawat fyftich liberalen nei it Frysk Kongressintrum yn Drachten. It doel fan de gearkomste is om de aginda's fan de VVD-ôfdielings Fryslân, Grinslân en Drinte opinoar ôf te stimmen, sadat jo mei-inoar mear foarinoar krije kinne by it lânsregear yn Den Haag. Ek kinne de útkomsten fan de ferkenning oer mobiliteit brûkt wurde foar de programma's fan de steateferkiezingen fan takom jier.


title: Welmoed Deinum is meast duorsume jonge boer fan Fryslân

maintext:
Welmoed Deinum is de meast duorsume jonge boer fan Fryslân. Sawol de sjuery as it publyk keazen foar Deinum as winner. Deinum is 24 jier en hat mei har âlders in biologysk melkfeebedriuw yn Sondel. De kij rinne dêr in soad bûten en ite gers en krûden.
De ferkiezing is in gearwurking fan de provinsje Fryslân, it Nordwin College en Agrarische Jongeren Friesland. De priis hat as doel om duorsumens yn de sektor te stimulearjen. Ek is it in wurdearring foar jonge minsken dy't it lef ha om in agrarysk bedriuw oer te nimmen of te begjinnen.
It is foar de twadde kear dat de priis útrikt is. De earste edysje wie yn 2015.


title: Dronken automobiliste moat rydbewiis ynleverje

maintext:
In dronken automobiliste is yn de nacht fan freed op sneon yn Ljouwert oanhâlden troch de plysje. Se waard om kertier oer twaen al slingerjend ridend oer de Oostergowei sjoen troch in motorrider.
De 35-jierrige frou moast blaze en dêrnei mei nei it plysjeburo foar in azemanalyze. Dêr kaam sa'n heech promillaazje út dat se har rydbewiis ynlevere moast. Se moat hat letter ferantwurdzje by de rjochter foar it dronken autoritsje.


title: FIDEO: Gondelfarre yn Ljouwert

maintext: Hette van den Brink is de earste gondelier fan Ljouwert. Mei in gondel troch de stedsgrêften farre, dat kin ynkoarten yn Ljouwert. Hette van den Brink hat in Italiaanske boat kocht en hat himsels omtsjoend ta gondelier. Mei it each op Ljouwert Kulturele Haadstêd hopet er hiel wat minsken syn stêd fan it wetter ôf sjen litte te kinnen.


description: Om't der te min ynstjoeringen binne, hat it bestjoer fan Stichting Herdenking J.J. Slauerhoff it beslút naam om de útrikking fan de Slauerhoffpoëzypriis 20

title: Gjin Slauerhoffpoëzypriis dit jier; te min ynstjoeringen


title: Matriksboerd warskôget foar ynbrekkers yn Noardeast-Fryslân

maintext:
De plysje yn Noardeast-Fryslân freget mei in matriksboerd oan de kant fan de N356 by Dokkum om wach te wêzen foar ynbrekkers. Op it boerd stiet de tekst 'Inbrekers blijven actief.' De lêste tiid wurdt in soad ynbrutsen yn de regio. Mooglik is in groep fan dieven aktyf. Ferline wykein waard Hallum troffen troch ynbraken en besykjen dêrta. In pear dagen lyn binne op in nacht meardere bestelbussen yn Ferwert en Hallum leechhelle.
De plysje docht ûndersyk nei de ynbraken, siket tsjûgen en jout oan te beljen as minsken wat fertochts sjogge.


title: Cambuur moat winne om yn it spoar te bliuwen

maintext:
Cambuur moat peaskemoandei winne fan FC Eindhoven om yn it spoar te bliuwen fan de klups dy't spylje foar in plak yn de play-offs. It peaskewykein begûn foar de Ljouwerters wat dat oanbelanget net goed. Thús tsjin Volendam kaam Cambuur net fierder as in 2-2 lykspul. En dat betsjut dat der noch mear druk komt te stean op de wedstriid tsjin Eindhoven. Dy ploech ferraste freed mei in oerwinning op (doe noch) koprinner NEC. Ek Eindhoven hat eins allinnich belang by winst. Sy stean noch trije punten achter Cambuur.
De training fan sneintemoarn makke net dúdlik hokker spilers yn de basis stean. Trainer René Hake hussele de boel geregeld troch elkoar en wie der sneintemoarn sels ek noch net hielendal út. "We moeten even kijken naar de fitheid van iedereen. Ernstige blessures zijn er niet, maar op de tweede dag na de wedstrijd komen meestal de pijntjes."
It is mooglik dat Cambuur hiel oanfallend spylje sil, mei oan de linkerkant Houtkoop, Crowley en Kallon, al liket dat in fariant dy't pas yn de rin fan de wedstriid ûntstean kin as Cambuur echt op jacht moat nei de trije punten. Darren Rosheuvel is net ynsetber. Hy is siik.
De wedstriid Cambuur-FC Eindhoven wurdt op peaskemoandei spile om 14.30 oere.


description: Skipper Sikke Heerschop hat sneontemiddei mei skûtsje Wylde Wytse de earste wedstriid fan it wettersportseizoen wûn. Op wetter fan Langwar wie er yn de A-k

title: Skûtsje Wylde Wytse wint earste wedstriid wettersportseizoen


title: Auto botst tsjin lantearnepeal by Bûtenpost

maintext: Troch noch ûnbekende oarsaak is freedtemiddei by Bûtenpost in auto tsjin in lantearnepeal riden. Dat barde op de Lauwersmarwei op 'e hichte fan de ôfslach mei de Alde Dyk. Sawol de plysje as de ambulânse binne ynskeakele om earste help te ferlienen. De automobilist is nei it sikehûs brocht. De auto rekke swier skansearre.


description: Besikers fan Kulturele Haadstêd-eveneminten moatte net ferdwale en dêrom stelt de provinsje twa oanhingweinen mei weiwizers beskikber. Dy moatte derfoar so

title: Hoe komst by in LF2018-evenemint? Provinsje wiist de wei


title: Afgaansk gesin út Burgum mei bliuwe

maintext: It Afgaanske gesin út it asylsikerssintrum yn Burgum mei dochs bliuwe. Lange tiid like it der op dat de famylje útset wurde soe. Freed makke steatssekretaris Harbers fan Justysje en Feiligens bekend dat er it kristlike gesin om humanitêre redenen dochs tastimming jout om yn Nederlân te bliuwen. It gesin besteande út heit, mem en trije bern, wie al nei Zeist brocht yn ôfwachting fan de útsetting nei Afganistan. Dat giet no dus net troch. It nijs wie foar alle partijen in grutte ferrassing, ûnder oare foar dûmny Marco Buitenhuis út Noardburgum. Hy hat it gesin de lêste tiid bot stipe.


title: Ljouwerter spuit befeiliger yn it gesicht en wurdt oppakt

maintext: De plysje hat freed in 59-jierrige ynwenner fan Ljouwert oanhâlden oan it Hoeksterend yn syn wenplak. De man hie oan de ein fan de moarn in befeiliger fan in winkel bedrige, útskolden en yn syn gesicht spuid. Ek in plysjeman op de fyts krige skelwurden nei syn holle. Ek besocht de man op him te spuien. De Ljouwerter fersette him by de oanhâlding. It die bliken dat er ûnder ynfloed fan drank wie. Njonken in winkelferbod is er meinommen nei it plysjeburo.


title: Groep út Wommels yn Sweden foar tarieding LF-foarstelling

maintext:
In groep fan alve minsken út Wommels is dizze wike yn Vollsjö, yn Súd-Sweden, foar in projekt fan Kulturele Haadstêd. It giet om minsken mei in beheining, kliïnten fan Tywerthiem (Talant), dy't dêr sjonge sille mei in Sweedsk koar dêr't ek minsken yn sitte dy't in beheining ha.
Dêr wurde fideobylden fan makke, dy't brûkt wurde sille yn in foarstelling fan it projekt 'Under de Toer' yn de tsjerke fan Wommels. Dy foarstelling 'De profylfoto fan Klaas' is yn septimber en oktober. It is in foarstelling oer it belang fan in beaken yn ús libben. De produksje is trijetalich: Frysk, Nederlânsk en Sweedsk.


title: Nyck de Vries pakt fyfde plak yn sprintrace Bachrein

maintext:
De sprintrace yn de Formule 2 hat snein foar Nyck de Vries in fyfde plak opsmiten. De Twellingeaster lei in grut part fan de wedstriid op kop, mar troch in pitstop ferlear er in hiel soad plakken. Yn it twadde diel fan de wedstriid rûn De Vries noch flink wat plakken yn, mar genôch foar in poadiumplak wie it net.
By de earste wedstriid fan it Formule 2-seizoen yn Bachrein waard De Vries sneon sechsde. Yn it klassemint stiet de koereur fan Prema Racing no op in dielde fjirde plak mei 16 punten. De Brit Lando Norris is de lieder nei twa races. Hy stiet op 39 punten.


title: Oer twa dagen mooglik dúdlikens oer bousoap Lawei

maintext:
It draaide út op in regelrjochte soap, de ferbouwing fan skouboarch De Lawei yn Drachten. In soap dy no op syn hichtepunt komt, want troch petearen mei alle belutsenen hopet de gemeente de kommende twa dagen antwurd te krijen op de fraach wa no eins echt ferantwurdlik is foar alle flaters. Woansdei begjinne de ferhearen.
Yn septimber 2014 stjoerde direkteur Stef Avezaat fan De Lawei de oannimmer fan de ferbouwing, Van Norel út Epe, nei hûs. It wurk wat se dogge is net goed genôch en se hâlde har net oan de ôfspraken.
Bourjochter
De Raad van Arbitrage voor de Bouw, de spesjale bourjochter oardiele oars. Op alle punten krige De Lawei ûngelyk yn it fuortstjoeren fan de oannimmer. It koste de gemeente Smellingerlân miljoenen ekstra. De Lawei giet net yn heger berop tsjin de útspraak en Friso Bouw makke de ferbouwing ôf.
Politike krisis
Yn maaie 2015 waard de ferboude skouboarch feestlik iepene, mar de rebûlje wie noch lang net oer. Der ûntstie in polike krisis yn de gemeente Smellingerlân. Dy gie benammen om de fraach wa't flaters makke hat by de ferbouwing fan De Lawei. Wethâlder Marja Krans naam har bestjoerlike ferantwurdlikens en stapte op.


title: FIDEO: Sloop sintrale rotonde yn Damwâld úteinset

maintext:
Meastentiids komme der rotondes by, mar net yn Damwâld. Dêr wurdt de rotonde by sealesintrum De Kruisweg sloopt en dat hat alles te krijen mei de Sintrale As. It autoferkear raast al sawat oardiel jier oer de nije autodyk fan Dokkum nei Nyegea. Dêrtroch rydt der folle minder ferkear oer de Haadwei troch it doarp.
De trochgeande dyk yn Damwâld wurdt no in dykje mei in 'doarpser' karakter en de sintrale rotonde wurdt in krúspunt mei klinkers. It wurk oan de Haadwei is ferline jier april úteinset. De sloop fan de rotonde is de lêste faze fan it wurk. It duorret al wat langer troch it kâlde winterwaar fan de ôfrûne tiid. It krúspunt bliuwt ticht foar it autoferkear oant en mei 29 april.


title: Gjin nij skoalgebou Dockinga College yn Ferwert

maintext:
Der komt gjin nij skoalgebou fan it Dockinga College yn Ferwert. De kosten fan de nijbou, dêr't de skoalle al jierren plannen foar hat en mei de gemeente oer yn petear is, soene te heech wêze. De gemeenteried fan Ferwerderadiel stimde yn 2015 yn mei nijbou fan de lokaasje fan it Dockinga College yn Ferwert. De lokaasje oan 'e Great Sminia yn it doarp is ferâldere en foldocht net mear oan de easken fan dizze tiid.
No't de nijbou net trochgiet, wol de skoalle dat goedmeitsje mei in nij ûnderwiiskonsept. It ûnderwiis yn Ferwert soe persoanliker wurde moatte, mei romte foar fleksibele oeren en fakoerstiigjend wurkjen.


title: Ljouwert wol net mear nei Valetta om moard op sjoernaliste

maintext:
De stichting LF2018 hat besletten om gjin offisjele fertsjintwurdigers mear nei Malta te stjoeren, salang't de organisaasje fan de Kulturele Haadstêd yn Valetta gjin ôfstân nimt fan de kwetsende toan, dy't benammen de neibesteanden fan in fermoarde sjoernaliste treft.
De Ljouwerter organisaasje fan Kulturele Haadstêd stjoert earst ek gjin offisjele útnûgingen mear nei Malta. De organisaasje fynt dat de wearden fan Kulturele Haadstêd no ûnder druk steane, troch de wize wêrop't de fertsjintwurdigers fan Valetta 2018 har yn de media opstelle yn de kwestje om de moard op de sjoernaliste hinne.
De kwestje giet oer de fermoarde sjoernaliste Daphne Caruana Galizia. In healjier lyn kaam se by in bomoanslach om it libben. By in monumint yn it sintrum fan de Maltese haadstêd waarden blommen dellein en kearskes pleatst. It is in betinkplak foar de sjoernaliste wurden.
De baas fan Valletta 2018, Jason Micallef, sei yn in taspraak dat it betinkplak nei in healjier no wolris fuort kin. Earder namen wethâlder Sjoerd Feitsma fan Ljouwert en deputearre Sietske Poepjes al ôfstân fan de útspraken.
De direkteur fan Ljouwert-Fryslân 2018, Tjeerd van Bekkum, fynt dat de Europeeske Uny in ûndersyk ynstelle moat nei de foarsitter Micallef fan Valletta.


title: Friezen mei arbeidsbeheining melde harren hast net

maintext:
Fryske wurkleazen dy't in arbeidsbeheining hawwe melde harren hast net by it online platfoarm maakerwerkvan.nu. Dat platfoarm is febrewaris yn it libben roppen om wurkleazen mei in arbeidsbeheining te helpen oan in baan. Sy kinne witte litte watfoar wurk oft se wolle en wêr't se graach wurkje soene.
Yn totaal binne der 21 Friezen dy't harren by it platfoarm meld hawwe. Allinnich yn Grinslân en Drinte wienen der noch minder minsken dy't harren wurkwinsken trochjoegen.
Op 60% fan de 450 wurkwinsken dy't yntsjinne binne, hat in wurkjouwer reagearre. It platfoarm bringt de twa partijen dêrnei yn kontakt.


title: Mear minsken komme om by ûngelokken mei e-bikes

maintext:
Ungelokken mei e-bikes easkje hieltyd mear libbens. Dat docht bliken út sifers fan it Sintraal Buro foar de Statistyk. Yn 2017 ferstoaren 57 minsken troch in ûngelok mei in elektryske fyts. Dat is goed 42 prosint mear as yn 2016, doe't 40 minsken op in e-bike om it libben kamen. Fan alle fytsers dy't yn it ferkear omkamen, siet in kwart op in e-bike. Fierwei de measte slachtoffers binne âlderen.
It oantal ferkearsdeaden naam it meast ta yn de provinsjes Súd-Hollân, Grinslân en Oerisel. Yn oare provinsjes, lykas Fryslân, bleau it oantal gelyk. Allinnich yn Brabân wienen minder fatale ûngelokken. Opfallend is dat der foar it earst mear fytsers om it libben kamen as ynsitters fan auto's.
Tips
By fytsesaken binne se wol bekend mei ûngemakken. De Jong fan Bike Totaal út Wommels leit derom ek altyd út hoe't de elektryske fyts wurket. "Eigentlik noch te min, mar ik sjoch wol nei de persoan dy't de fyts keapet en jou dan tips", fertelt Johan de Jong.
Yn Drachten binne se ek net ûnbekend mei in falpartij, al falt it ta, neffens Siemon Hansma fan fytsesaak Giant Store. "De meast foarkommende ûngelokken binne by it opstappen", fertelt Hansma. 'Dat minsken opstappe wylst de motor al oanstiet", seit er. Minsken sette de traper noch efkes goed en dan sjit de fyts fuort. "Ek komme minsken neist de dyk telâne omdat se net goed útsjen", fertelt er. "Se sjogge om harren hinne en komme dan neist de dyk. Se wolle dan de dyk wer op en dan falle se om", seit hy. Mar de grutste oarsaak fan in ûngelokje is it reaksjefermogen. "Dat se dus té let wat sjogge en dan noch snel remje moatte en omfalle", seit Hansma.
Uni-model
Dochs riedt Hansma it net ôf om in elektryske fyts te keapjen. Der is foar elk persoan wol in fyts te krijen. "De measte minsken keapje ek in damesfyts, dat hjit no in uni-model. Dêrmei ha manlju gjin lêst mear fan de stang by it op- en ôfstappen", fertelt Hansma. Fierder hat Siemon Hansma noch in oantal tip om feilich op de fyts te sitten: "Sjoch goed út, sjoch goed út en ja, set 'm net te rap en set 'm net te heech kwa ûndersteuning."


title: Friezen en Grinslanners protestearje by boarlokaasje NAM

maintext:
Goed hûndert Friezen en Grinslanners hawwe sneon protestearre by de boarlokaasje fan de NAM by Warfstermûne/Pitersyl. De NAM hat oankundige op dizze lokaasje te fracken. Dit is in metoade fan hydraulysk kreakjen mei gemikaliën, om út de djippere grûnlagen gas helje te kinnen. Omwenners binne bot tsjin op de plannen. Se binne benaud foar nije ierdbevingen.
Neffens minister Wiebes is dizze wize fan gaswinning wol feilich. De NAM mei it fracken by dizze lokaasje oant 2025 útfiere. Freed wie der yn de provinsje Grinslân by Garsthuizen in beving fan 2,8 op de skaal fan Richter. Dizze wike waard ek bekend dat de NAM by Blije fracke wol.


title: FIDEO: It oarlochsmonumint fan De Pein

maintext:
Yn Fryslân binne mear as trijehûndert monuminten dy't weromtinken dogge oan de Twadde Wrâldoarloch. Op 24 april meitsje de provinsje en it Nationaal Comité 4 en 5 mei bekend wa't it komplimint foar in oarlochsmonumint krijt.
In sjuery hat besjoen hoe't der op it monumint past wurdt, no en yn de takomst. Der binne fiif nominearren dy't dizze wike omtinken krije op Omrop Fryslân telefyzje en radio. Tiisdei it oarlochsmonumint fan De Pein.
Achttjin minsken wurde betocht, acht ynwenners en mei-elkoar tsien bemanningsleden fan twa delstoarte bommewerpers. Ien fan de nammen op de stien is dy fan de 10-jierrige Willem de Vries. De Dútsers skeaten him yn 1943 dea, doe't er by in groepke minsken stie, wylst der in 'samenscholingsverbod' wie.
Besjoch it monumint fan De Gordyk.


title: Dronrypsters stappe nei Ried fan Steat tsjin bedriuwsterrein

maintext:
Twa ynwenners fan Dronryp ha de Ried fan Steat ynskeakele om foar te kommen dat it bedriuwsterrein by har foar de doar útwreidet. Se sizze dat de eardere gemeente Menameradiel de útwreidingsplannen der noch even hurd trochdrukt hat, foardat dy opgie yn Waadhoeke.
De útwreiding bestiet út lyts en in grutter part dat ferbûn wurdt mei in nije dyk. De twa Dronrypsters hiene meiprate wollen oer it ûntwerp, mar dat is net gebeurd. De Ried fan Steat docht oer twa wiken útspraak.


title: Sjinkie Knegt sil autocrosse as ûntspanning

maintext:
Sjinkie Knegt docht dit seizoen mei oan it NK autocross foar toerauto's. De shorttracker út Bantegea is fan plan om der by alle seis wedstriden dy't op it programma stean by te wêzen. Neffens Sjinkie is it crossen foar him in moaie wize fan ûntspanning bûten it riden om. Hy sjocht der nei út om mei syn maten nei de wedstriden te gean.
Op dit stuit stekt Knegt wol sechtich oeren yn 'e wike yn it klearmeitsjen fan de auto en de trainings. Dat kin omdat de shorttracktraining no stilleit.
As de tarieding op it nije seizoen aansens wer úteinset, kin er safolle tiid net mear frij meitsje. Mar alle wedstriden meidwaan moat slagje, seit Sjinkie.
De Bantegeaster docht mei yn in Subaru, dy't er sels hielendal yn oarder makke hat foar de races. Op 26 maaie komt er foar it earst yn aksje yn Haarle. Op 9 juny is Sjinkie yn Noardburgum te bewûnderjen.


title: Foarpriuwke nije Kameleon-searje: "Kattekwea noch sintraal"

maintext:
Hielke en Sietse Klinkhamer, de meast bekende twaling fan it lân, belibje fan kommende sneon ôf wer nije aventoeren. Dan komt de nije searje oer de skippers fan de Kameleon út. Steven de Jong is, krekt as 15 jier lyn by de film Schippers van de Kameleon en Kameleon 2, de regisseur. "Ik fyn it hiel bysûnder dat nei al dy jierren de film noch sa populêr is", seit De Jong. "Hy wurdt alle jierren sjen litten op de telefyzje en de jongerein bliuwt der entûsjast oer."
Kameleonwrâld
Dizze searje is wol oars as de Kameleonfilms, fertelt De Jong. "De films stean yn it teken fan it libben op it Fryske plattelân yn de jierren 50 en 60, mar yn de searje is dat net mear sa. Wy ha besocht mear aktuele tema's as flechtelingen, út de kast komme en demintens oan te reitsjen. Ek de twaling sjocht der oars út: se rinne no net op klompen en ha gjin petsjes op." Mar De Jong fynt it wol wichtich om eleminten út de films yn de searje te stopjen. "Yn de Kameleonwrâld ha wy bygelyks noch hieltyd gjin telefoans of iPads. It Kameleongefoel mei bûten boartsjen, kattekwea en grinzen opsykje stiet noch wol sintraal."
Alde bekenden
Yn de jeugdsearje fan tolve dielen fan de KRO-NCRV spylje in pear âlde bekenden: Meriyem Manders (boargemaster), Dominique van Vliet (mem Klinkhamer) en Steven de Jong spilet wer de heit fan Hielke en Sietse. "Wat dat oangiet sil it in feest der werkennen wêze foar de minsken dy't de film ek sjoen ha, mar it wie ek nedich om nije crewleden te sykjen." Hielke en Sietse wurde no spile troch de 12-jierrigen Duke en Scott Huisman út Waddinxveen. De twaling komt fan it plattelân en hoecht neffens De Jong it rebelske stikje net te spyljen: "It binne twa jonkjes mei in soad enerzjy en streekjes, wêrtroch't de oare crewleden der ek wolris sêd fan is. Mar dat heart derby!"
Marketing foar Fryslân
De Jong tinkt dat de Kameleon folle mear foar Fryslân betsjutten hat as dat wy tinke. "It ferhaal lit de moaie kanten fan ús provinsje sjen en neffens my binne der yn al dy jierren al trettjin miljoen boeken ferkocht. Bettere publisiteit is der net!" Ek Nop de Graaf fan it Kameleondoarp ferwachtet in soad fan de telefyzjesearje. Bettere marketing kin hast net, seit er. De Graaf ferwachtet dat Hielke en Sietse Klinkhamer sa wer bekender wurde by de bern fan no, en sa ek it farren mei in boat.
Yn Fryslân Hjoed jouwe regisseur Steven de Jong en aktrise Meriyem Manders alfêst in foarpriuwke op de nije telefyzjesearje Kameleon. Dy is fan sneon 21 april ôf om 19.25 te sjen op NPO Zapp.


title: Wêr is de 275.000 euro fan Henk Eker bleaun?

maintext:
Wêr is it jild fan Henk Eker bleaun? Dat is de fraach dy't moandei sintraal stiet by de rjochtbank yn Ljouwert. Eker waard yn jannewaris 2013 fermoarde by in saneamde rip-deal om in partij himp.
Henk Eker hie yn de tiid foar de moard 275.000 euro opsparre. Dit hie er om feilichheidsredenen by in buorfrou ûnderbrocht. De ynwenner fan Easterwâlde soe it jild fertsjinne hawwe mei de ferkeap fan yllegaal fjoerwurk en de hannel yn wyt. De buorfrou waard nei de moard op Eker lykwols benaud, en brocht it jild by earst ûnder har eigen mem, en dêrnei by de styfsoan fan Eker.
Kontant ôfrekkenje
Dizze styfsoan moast moandei foar de rjochtbank ferskine om't er neffens it Iepenbier Ministearje it jild fan Eker fertsjustere en wytwosken hawwe soe. De frou fan Eker (de mem fan de fertochte) hie de saak oan it roljen brocht, om't sy it jild weromhawwe woe.
De fertochte út Ljouwert seit dat er it jild nea thús hân hat. Ek syn eks-partner seit fan neat te witten. In tal tsjûgen sizze lykwols dat it jild wol deeglik nei de styfsoan tagien is. Dy soe it brûkt hawwe foar saken lykas in sloep, in auto of in fakânsje. Dizze soe de fertochte kontant betelle hawwe.
In komplot
Neffens de fertochte wurkje de tsjûgen, syn mem en syn broer mei-inoar gear. Der soe sels sprake wêze fan in komplot tsjin him. De offisier fan justysje sjocht lykwols genôch bewiis foar fertsjustering, om't de fertochte yn koarte tiid sa'n 112.000 euro útjûn hie. Wat net kinne moatte soe mei it ynkommen fan de man.
Neffens de offisier fan justysje wie it foar de fertochte wol 'hiel maklik' om it jild efter te hâlden, om't it om krimineel jild gie. It soe samar ris kinne, sa redenearre de offisier, dat de fertochte tocht dat der dêrom dochs gjin saak fan komme soe.
Eask
Tsjin de fertochte is 240 oeren wurkstraf en in finzenisstraf ûnder betingst easke. Ek wol it Iepenbier Ministearje dat de rjochtbank de 112.000 euro 'werompakt' fan de fertochte. Op 30 april docht de rjochtbank útspraak.


title: Winst foar Cambuur, Ljouwerters bliuwe yn race foar play-off

maintext:
Cambuur makket noch altyd kâns yn de play-offs. De Ljouwerters moasten de wedstriid op peaskemoandei winne en dat diene se. De thúswedstriid tsjin Eindhoven wûnen de Ljouwerters mei 3-2. Einhovenspiler Mart Lieder iepene de skoare. Mei in 1-0 achterstân sochten de Ljouwerters te klaaikeamer op.
Nei it skoft makke Martijn Barto twa doelpunten foar Cambuur (2-1). Kevin van Kippersluis krige in giele kaart foar it mei opsetsin ûnderút heljen fan in tsjinstanner. Dêrnei makke Mart Lieder de lykmakker (2-2) foar Eindhoven. Flak foar de ein skeat Daniel Crowley mei in geweldige frije traap Cambuur nei de einoerwinning: 3-2.
Cambuurspilers Sai van Wermeskerken en Daniel Crowley moasten op de bank begjinne, om't se te let wiene. Nei it skoft mochten se dochs noch ynfalle.


title: Feanster (21) is rydbewiis kwyt nei gefaarlike aksjes op A32

maintext:
It rydbewiis fan in 21-jierrige man fan It Hearrenfean is yn beslach nommen fanwegen syn gefaarlike rydgedrach. De man, bekend fan syn dielname oan it telefyzjeprogramma Temptation Island, begie neffens de plysje meardere gefaarlike oertrêdingen op de A32, wêrby't er himsels filme. Dy bylden sette de man op Instagram. Nei oanlieding fan de bylden koe de plysje de man oanhâlde.
Njonken dat er syn rydbewiis kwytrekke, is der proses-ferbaal tsjin de man opmakke. Ek moat er him melde foar in ferkearskursus. De man moat de kosten dêrfan sels betelje.


description: Politike partij Opsterlands Belang hâldt fol dat de formaasje fan in nije kolleezje 'transparant' ferrint. Ferline wike kaam der grutte krityk op de gong f

title: "Formaasje Opsterlân ferrint transparant"


description: Minister Cora van Nieuwenhuizen hat moandeitemoarn tasein dat se lokale partijen, lykas gemeenten en rekreaasjeûndernimmers meinimme sil yn de beslútfoarmi

title: Minister nimt partijen mei oer útwreiding Lelystad Airport


title: Amelanner keunstnerspear wint trije ton yn lotterij

maintext:
It keunstnerspear Margreet Halma en Tom Beijl op It Amelân is sneintejûn troch Winston Gerschtanowitz fan de Nationale Postcode Loterij ferrast mei in bedrach fan 300.000 euro. De presintator stie ûnder de telefyzje-útstjoering by har foar de doar. De trije ton is itselde bedrach as de winner yn de studio mei nei hûs nimt. It pear fljocht moandei nei har dochter yn Nij-Seelân. It jild wolle se ûnder oare brûke om in hûs foar har oare dochter te keapjen.
Neist dit pear winne noch njoggen bewenners mei de postkoade 9161 AN oan de Westerlaan yn Hollum in jildbedrach fan goed 27.000 oant 54.500 euro. Dat is ôfhinklik fan it tal lotten dêr't se mei meispylje.


title: Poep fan pommeranten foar ûndersyk nei Wetsus

maintext:
Theo Mulder fan Kollumersweach is "hiel tefreden" mei syn ludike aksje. Tiisdei hat hy by ferskate Fryske pommeranten del west om harren poep op te heljen. Mulder tinkt dat minsklike ûntlêsting foar it lân better is as keunstdong. Om dêr mear omtinken foar te krijen en benammen mear ûndersyk nei te dwaan, hat hy de ludike aksje betocht om by ferneamde Friezen del te gean.
Mulder ried del by ûnder oaren Harm Wiegersma fan it melkfeehâldersfakbûn, Albert van der Ploeg fan de feriening Noardlike Fryske Wâlden en VVD-Steatelid Nynke Koopmans. Dêrnei binne by ûndersyksynstansje Wetsus meunsters ynlevere. Dêr sil bygelyks sjoen wurde hokker stoffen as der yn de poep sitte.
"It ôfrûne wykein wie ik al hiel tefreden, want we hawwe in hiel protte tasizzingen hân fan minsken, dy't meiwurkje wolle", fertelt Mulder. Syn doel is allinne noch net berikt. "Ik wol sjen hoe't we dit op de lange termyn tûker dwaan kinne op Europeeske skaal. Dit is dêrfoar in oanset en we moatte sjen hoe't we dit fierder útbouwe kinne. Dat dogge we yn gearwurking mei Wetsus, lânbou-organisaasjes en skoallen", sa seit Mulder.
De minsklike dong, dy't hy tiisdei ophelle hat, sil net echt útriden wurde oer it lân. It is allinnich bestimd foar it ûndersyk.


title: Der moat in nije standert foar nasjonale parken komme

maintext:
Der moat in nije nasjonale standert komme dy't de Fryske en Nederlânske nasjonale parken echt op de kaart set en mear bekend makket by it publyk. Finansjele stipe fan de oerheid is dêrby fan grut belang. Dat sei Lutz Jacobi moandeitejûn by in gearkomste fan nasjonaal Park De Alde Feanen yn Grou. Jacobi spruts dêr as bestjoerslid fan it gearwurkingsferbân nasjonale parken.
Under in nasjonale standert moatte nasjonale parken yn gearwurking mei oerheden en oare ynstânsjes de parken bekender meitsje by it publyk en nijsgjirriger om hinne te gean. Yn de parken moat dúdlik te sjen wêze, bygelyks troch buorden en ynformaasje, dat it om in nasjonaal park giet. No is dat faak noch net it gefal en witte minsken net iens dat se yn in nasjonaal park binne. Ek moat der net allinnich oandacht wêze foar de natuerwearde fan sokke gebieten, mar ek foar de ekonomyske wearde en de skiednis dy't him hjir ôfspile hat. Op dy wize wurdt it foar besikers nijsgjirriger om langere tiid yn de parken troch te bringen.
Neffens Jacobi wurdt der al ferskate jierren oan sa'n standert wurke. Mar hy is der noch net. Dêrfoar is ek in beslút en finansjele stipe fan it kabinet nedich. Se tinkt dêrby oan in bedrach fan 12 miljoen euro foar seis jier. Jacobi is optimistysk dat it kabinet hjir foar de kommende begrutting mei oan de slach giet. Foaral ek omdat der brede stipe foar bestiet út de parken sels, mar ek út provinsjes en organisaasje as VNO/NCW en de ANWB. Ek stiet yn it regearakkoart dat it nasjonale parkebelied trochset wurde moat. Fryslân hat trije nasjonale parken: Skiermûntseach, De Lauwersmar en De Alde Feanen. Ek it Drents-Friese Wold leit foar in part yn ús provinsje.


title: VVD Tytsjerksteradiel ferbjustere oer ynformaasjeproses

maintext:
De VVD yn Tytsjerksteradiel wol dat der in nij ynformaasjeproses foar de nije koälysje komt. De partij is ferbjustere oer de útkomsten fan de earste ynformaasjefaze. Dêr kaam út dat CDA, FNP en ChristenUnie mei-inoar fierder wolle yn in nij kolleezje.
Neffens de VVD is der te bot koerst op dizze iene opsje. De partij fielt him net serieus naam en neamt de útkomsten respektleas nei de útslach fan de ferkiezingen, mei om't VVD, GrienLinks en D66 mei de ferkiezingen sitten wûn ha. GrienLinks, PvdA en D66 stypje it fersyk fan de VVD.


title: Fernijde flaaksmuseum yn Ie giet freed iepen

maintext: It Flaaksmuseum yn Ie is kompleet fernijd. It museum wie lang net altyd iepen, mar troch nije techniken binne der no minder frijwilligers nedich, en dêrtroch kinne der mear besikers komme. It is it iennige museum yn Nederlân dat sjen lit hoe't fan flaaks linnen makke wurdt. Kommende freed wurdt it offisjeel opij iepene.


title: Gjin fredesakkoart nei spoeddebat Tytsjerksteradiel

maintext:
It spoeddebat oer de ynformaasje yn de gemeente Tytsjerksteradiel hat tongersdeitejûn gjin fredesakkoart opsmiten. De grutste opposysjepartijen VVD, PvdA en GrienLinks bliuwe lilk oer it ferrin fan de ynformaasje. CDA, FNP en ChristenUnie, de partijen dy't as mooglike koälysjepartners út de ynformaasje kaam binne, binne it dermei iens dat it ynformaasjeproses net iepen genôch ferrûn is. Mar se wolle fierder mei de formaasje.
Bûtenspul set
It spoeddebat ferrûn sa no en dan yn in grimige sfear. VVD, PvdA en GrienLinks fiele harren bûtenspul set. Sy wolle it ynformaasjeproses, of in diel dêrfan, oerdwaan. Mar Gelbrich Hoekstra, listlûker fan it CDA, de grutste partij en inisjatyfnimmer fan de ynformaasje, liet der gjin twivel oer bestean dat de formaasje troch gean moat.
Iepening
In lytse iepening kaam der troch in moasje fan D66 om gemeenteriedsbreed te praten oer de foarming fan in gemeenteriedsprogramma ûnder lieding fan in ûnôfhinklike prosesbegelieder, wêrmei't de koälysjepartners de kommende fjouwer jier oan de slach kinne. Hoewol't D66 dizze moasje even letter wer ynluts, wie der wol brede sympaty foar it idee.


title: Earste skrieze-aai Fryslân leit op it Skrok by Easterein

maintext:
Yn neifolging fan it earste ljipaai dat yn maart by It Heidenskip fûn waard, is tongersdei it earste skrieze-aai fan Fryslân oantroffen. Jan van Asselt, frijwilliger fan Natuurmonuminten, kaam it aai yn greidefûgelreservaat Skrok by Easterein tsjin. Dat meldt boskwachter Sander Veenstra fan Natuurmonuminten op Twitter.
Dat it earste skrieze-aai letter fûn waard as it earste ljipaai is gjin ferrassing. Skriezen binne mei it lizzen fan aaien yn de regel behoarlik letter as ljippen.


title: Crone: "De Friesland moat autonoom wurkjen bliuwe"

maintext:
Soarchfersekerder De Friesland moat in autonoom wurkjend bedriuw bliuwe dat út Ljouwert wei de soarch yn Fryslân sa goed mooglik organisearret. Dat seit boargemaster Ferd Crone fan Ljouwert as reaksje op it nijs dat direkteur Bert van der Hoek yn oktober fuortgiet by De Friesland. De Friesland fusearre op 1 april mei Zilveren Kruis. Beide soarchfersekerders binne ûnderdiel fan it Achmeaconcern.
It fuortgean fan topman Van der Hoek mei der fral net ta liede dat De Friesland no in filiaal wurdt, dat net mear selsstannich besluten nimme kin, seit boargemaster Crone. De boargemaster sil hjir meikoarten oer prate mei de direksje fan Achmea.
80 persint fan de Friezen
De boargemaster wiist derop dat sa'n 80 persint fan de minsken yn Fryslân fersekere binne by De Friesland of by Zilveren Kruis. Dat jout de fersekerder in grutte ferantwurdlikheid en rjochtfeardiget ek in autonome posysje, sa seit de boargemaster.
By De Friesland binne de ôfrûne jierren ôfspraken makke oer ynvestearrings yn soarchprevinsje, bygelyks yn de foarm fan mear gymnastyk op skoalle. Crone fynt it belangryk om dy ôfspraken troch te lûken nei de takomst. It moat net sa wêze dat De Friesland yn 'e takomst sokke ôfspraken net mear meitsje kin fanwege de fúzje mei Zilveren Kruis.
Soargen
De ûndernimmingsried fan De Friesland besocht earder om de fúzje mei Zilveren Kruis tsjin te hâlden troch in proseduere by de ûndernimmingskeamer yn Amsterdam. De meiwurkers makken har doe soargen oer it ferlies fan banen en selsstannichheid.


title: Frysk eroatysk liet út 1643 ûntdutsen

maintext: Op in kongres yn Ljouwert wurdt tiisdei ferteld oer in bysûnder eroatysk liet út 1643. Arjen Versloot, heechlearaar Germaanske taalkunde oan de Universiteit fan Amsterdam en ferbûn oan de Fryske Akademy, ûntduts de tekst. Hy fûn de tekst, skreaun yn in Noard-Hollânske fariant fan it Frysk, yn it printe lieteboekje d'Amsteldamsche Minne-zuchjens. It ferhaal fertelt byldzjend oer it 'nachtfrijen'.


title: FIDEO: Weromsjen op dei 1 fan de ferhoaren oer De Lawei

maintext:
De haadrolspilers fan de ferbouwing fan skouboarch De Lawei ferantwurdzje harren woansdei en tongersdei foar de flaters dy't makke binne by de ferbou. In spesjale ûndersykskommisje ûnderfreget yn Hotel Van der Valk yn Drachten twa dagen lang belutsenen. It is de bedoeling dat de ûnderste stien boppe komt.
Earste lyk út de kast
It earste lyk kaam woansdeitemoarn direkt út de kast. Direkteur Stef Avezaat fertelde dat de ferbouwing 1,7 miljoen mear koste hat as raamt. "Ik kan mezelf in de spiegel kijken. We hebben een goed en veilig gebouw. Daar ging het om. Ik ben trots op het team. De mensen die eraan hebben gewerkt, hebben hun verantwoordelijkheid genomen."
Swier middel
De riedskommisje heart minsken ûnder ede. It is de bedoeling dat de boargers sjen litten wurdt dat alles ûndersocht wurdt en dat neat achterholden wurdt. "Het is heel uniek, dat geeft al aan hoe zwaar dit middel is", seit Tjeerd van Bekkum. Hy wie doe boargemaster fan Smellingerlân. "En waar gaat het over? Deze informatie was er al gewoon. Maar als het vertrouwen geeft dat mensen het nu onder ede zeggen, prima."
Tongersdei dei 2
Tongersdei om 11.00 oere begjint de twadde dei fan ferhoaren. Nieske Ketelaars en Marja Krans, beiden earder wethâlder, binne earst oan bar. Krans wie doe ferantwurdlik foar De Lawei. Letter wurdt Edgar Kuipers ek noch ferheard. Hy wie controller.


title: Weststellingwerf begjint mei bestriding ikeprosesjerûp

maintext:
De gemeente Weststellingwerf begjint dizze wike wer mei de previntive bestriding fan de ikeprosesjerûp. In hoveniersbedriuw út Uffelte bespuitet de ikebeammen yn de gemeente dizze wike mei nematoden. Dat binne lytse wjirmkes, dy't soargje foar in ynfeksje fan de rûpen. It giet om in biologyske wize fan bestriden, dy't neffens de gemeente net skealik is foar minsken of oare bisten. As de ikeprosesjerûp folwoeksen is, krijt dy brânhierren en dy kinne by minsken soargje foar jûkte, hûdútslach en yrritaasje oan de eagen en de luchtwegen.
De gemeente besjocht alle jierren yn hokker beammen de larven fan de ikeprosesjerûp sitte. Op plakken dêr't in protte minsken delkomme, wurdt dêrnei de bestridingsaksje dien. Neffens de gemeente litte de ûnderfiningen fan eardere jierren sjen, dat gemiddeld 90% fan de rûpen sa bestriden wurde kin.


title: Wurdt stimmen foar sechtjinjierrigen mooglik?

maintext:
Sechtjinjierrigen moatte takom jier meistimme kinne by de Provinsjale Steateferkiezingen. It is in proef, dy't de provinsjes Fryslân en Seelân hâlde wolle. Neffens deputearre Sander de Rouwe kin je sa de jeugd better belûke by de beslútfoarming op it provinsjehûs. Benammen om't der in soad ûnderwerpen foarby komme, dy't foar de jongeren fan belang binne. Bygelyks iepenbier ferfier en de fêstiging fan in kampus fan de Universiteit fan Grins yn Ljouwert.
It ministearje fan Ynlânske Saken besjocht no oft it mooglik is. Foar it ein fan it jier moat dêr dúdlikens oer komme. Besjoen wurdt oft by de Steateferkiezingen yn maart de jeugd fan sechtjin oant en mei achttjin jier apart stimme kin. Neffens de Rouwe kin je dan tinke oan in eigen stimhokje yn de offisjele stimburo's.


title: Ried fan Steat moat oardielje oer nijbou badpaviljoen Skylge

maintext:
Tsjinstanners fan in badpaviljoen op in dúntop by Midslân oan See op Skylge hoopje dat de Ried fan Steat in streek set troch de omjouwingsfergunning dy't de gemeente jûn hat. De rjochtbank die dat earder ek al. Neffens de tsjinstanners giet it om in nij projekt dêr't folle strangere easken foar jilde as dy't de gemeente tapast hat.
De gemeente en de inisjatyfnimmer fine dat it bouplan in âlde situaasje werom bringt. Foar de oarloch stie op itselde plak ek in hotel, mar de Dútsers ha dat sloopt. De Ried fan Steat docht oer seis oant tolve wiken útspraak.


title: Plysjeynfallen yn Ljouwert en De Westereen y.f.m. cybercrime

maintext:
Mei ûnder oaren plysjeynfallen yn wenten yn Ljouwert en De Westereen hat de plysje yn Nederlân brûkers fan de grutste cyber-kriminele webside Webstresser.org oanholden. Troch dizze yllegale webside koenen DDos oanfallen kocht wurde, hjirmei kinne webtsjinsten platlein wurde. Tiisdei binne mei in grutte plysje-aksje, ûnder oaren yn Servie en Kroäsië, al de wierskynlike behearders fan de webside opspoard.
Ek yn Hilversum is in wierskynlike behearder fan de webside oppakt troch de plysje. De plysje tinkt mei dizze oanhâldingen in grutte slach dien te hawwen yn de striid tsjin cybercrime. Troch dizze oanfallen binne koartlyn ûnder oaren websiden fan de belestingtsjinst, it UWV, banken en kabelbedriuwen platlein. It iepenbier Ministearje wol ek brûkers fan dizze webside strang oanpakke. Se wurde ferfolge en sille de skea fergoedzje moatte.


title: "Nijbou skoalle Ferwert kostet mear as in miljoen ekstra"

maintext:
Nijbou fan it Dockinga College yn Ferwert is op it stuit fanwegen de hegere boukosten net helber en ferantwurde. Dat seit ynterim-direkteur Kees Blokland fan de skoalle. Woansdei waard bekend dat de nijbou fan de lokaasje yn Ferwert foarearst net trochgiet, om't de boukosten heger útfalle soene as yn it foar tocht. Neffens Blokland giet it trochberekkene om mear as in miljoen euro oan ekstra kosten. Dat ekstra bedrach oan ûnderwiisjild besteegje oan in nije lokaasje, kin neffens de ynterim-direkteur net.
Ferâldere skoalle
De hjoeddeiske lokaasje fan de skoalle yn Ferwert, oan de Great Sminia yn it doarp, is ferâldere en moat nedich opknapt wurde. De gemeenteried fan Ferwerteradiel joech yn desimber 2015 al grien ljocht foar de nijbou. Ek waard der yn gearwurking mei de gemeente in finansieringsplan opsteld.
Hegere kosten
Oan de ein fan febrewaris dit jier waard by it Dockinga College stadichoan bekend dat de kosten foar de nijbou yn Ferwert heger útfalle soene as ferwachte. Dizze wike waard definityf besletten de nijbouplannen yn de iiskast te setten. Der wurdt al jierren wurke oan de nijbouplannen fan it Dockinga yn Ferwert. Sa is de nije lokaasje njonken sporthal De Heechfinne foar in part al bouklear makke, waard BCN Groep oanwiisd as adviseur by de nijbou en skeakele de skoalle in arsjitekteburo yn. Hoefolle it foartrajekt de skoalle krekt koste hat, is net bekend.
Teloarsteld
Boargemaster Van den Berg fan de gemeente Ferwerderadiel fynt it 'tige teloarstellend' dat de nijbou foarearst net trochgiet. Neffens him koe Ferwerderadiel ek gjin ekstra bydrage leverje oan de skoalle, fanwegen it weryndielingsproses dêr't de gemeente yn sit.
De nijbou fan de skoalle yn Ferwert makke ûnderdiel út fan in grutter húsfêstingsplan fan it Dockinga College. Ek yn Dokkum binne plannen foar nijbou fan ferskate ûnderwiislokaasjes. Neffens ynterim-direkteur Blokland binne dy wol helber en te beteljen, en wurde dizze plannen healwei juny presintearre.


title: Aris kin foarsprong tsjin koprinner Donar net fêsthâlde

maintext:
De basketballers fan Aris hienen snein tsjin koprinner Donar twa kwarten sicht op in stunt, mar nei in min tredde kwart moasten de Ljouwerters dochs bûgje: úteinlik waard it 46-70 yn it Kealledykje.
Profitearje fan drok programma
Aris begûn prima tsjin Donar. De Grinzers ha fanwege Europeesk sukses in drok programma. Sneon ferlear Donar noch ferrassend thús fan Leiden en takom tongersdei stiet heale finale fan de Europe Cup op it programma foar Donar.
It like der yn de earste twa kwarten op dat Aris dêrfan profitearje koe. Nei ien kwart wie it 17-15 foar de Ljouwerters en nei in leech skoarend twadde kwart wie it ferskil noch hieltyd twa: 24-22.
Donar better fan ôfstân
Nei it skoft naam Donar dochs it heft yn hannen. It tredde kwart gie mei 31-10 nei de Grinzers. Yn it fjirde kwart (12-17) waard it ferskil allinnich mar grutter.
Donar skeat 37% fan harren trijepunters raak. By Aris foel mar 1 fan de 15 lange-ôfstânspogingen troch it net.
Play-offs
Aris spilet noch twa kompetysjewedstriden. Tiisdei moat de ploech fan Tony Van den Bosch yn Weert tsjin Basketbal Academie Limburg. Dy ploech stiet ûnderoan. Wint Aris, dan komme de play-offs hiel tichtby.


title: FIDEO: Mitselskoalle moat tekoart oan fakminsken oplosse

maintext:
Der is al in skoft in grut ferlet fan fakminsken op 'e arbeidsmerk. Undernimmer Wietze van der Molen hat yn Drachten in útstjoerbedriuw foar boupersoniel. Al gau kaam hy der efter dat der fierstente min goeie mitselers binne. Dêrom rjochte hy sels in mitselskoalle op. Jonge minsken kinne dêr it mitselfak leare, en hawwe ek fuortendaliks wurk.
By Hea! op Omrop Fryslân Telefyzje tiisdei fan 17.35 oere omtinken foar de mitselskoalle yn Drachten.


title: Fleanfjild Lelystêd krijt tastimming foar útwreiding

maintext:
De útwreiding fan fleanfjild Lelystêd kin fierder. Dat hat de kommisje foar de miljeu-effektrapportaazje witte litten. It earste miljeurapport wie kontroversjeel, ûnder oare fanwege ferkearde lûdsberekkeningen. Mar no't de fouten der úthelle binne, kin it wurk wer oppakt wurde en kin it fleanfjild neffens planning yn it foarjier fan 2020 iepen. Wol moat de Twadde Keamer hjir noch akkoart mei gean.
Yn it suden fan Fryslân is ferset tsjin de útwreiding omdat der mear fleantugen leech oer dit gebiet fleane. Neffens de kommisje sil yn begjin leech flein wurde en dat sil gelûdsoerlêst feroarsaakje. Mar op termyn sil troch in nije yndieling fan de fleanrûtes it leech fleanen net mear nedich wêze.


title: Flinke nederlaach foar Harkemase Boys

maintext:
Harkemase Boys gong sneontemiddei hurd ûnderút yn en tsjin Scheveningen. De Harkiten ferlearen mei mar leafst 5-0. Nei in goed healoere spyljen kaam de ploech fan trainer Henk Herder op efterstân, doe't de thúsploech út in frije traap de 1-0 op it skoareboerd sette. Op slach fan rêst ferdûbele Scheveningen de stân en sochten de Harkiten de tee op by in 2-0 efterstân.
Yn de twadde helte smiet de thúsploech de wedstriid definityf yn it slot mei de 3-0. It waard noch slimmer foar de Boys, doe't Scheveningen ek de fjirde en fiifde treffer makke.


title: SC Hearrenfean-spiler Pierie mooglik net tsjin NAC Breda

maintext:
Fuotballer Kik Pierie fan SC Hearrenfean is tongersdei earder nei hûs gien. Dêrmei is hy de iennige spiler dy't ûnwis is foar de wedstriid tsjin NAC Breda fan snein. Op de langer útskeakele Warner Hahn, Martin Ødegaard en Stijn Schaars nei is elkenien fit. Pierie is siik, mar neffens trainer Jurgen Streppel hat hy gjin koarts.
Hearrenfean is dwaande mei in goeie rige. De lêste fiif wedstriden nei Ajax waarden net mear ferlern en Hearrenfean helle 11 punten. Snein kin Hearrenfean him feilich spylje foar de play-offs foar Europeesk fuotbal. SC Hearrenfean spilet tsjin NAC Breda, dat noch net wis is fan noch in jier earedifyzje.
Foar de Feansters binne der in oantal senario's:
By in nederlaach wurdt de lêste wedstriid tsjin Feyenoord noch belangryk en is Hearrenfean noch net wis.
By in lyk spul kin Hearrenfean ek al wis wêze. As ADO Den Haag of PEC Zwolle ferliest en Hearrenfean pakt in punt, dan binne de play-offs ek wis.
By winst is Hearrenfean foaral ôfhinklik fan ADO Den Haag. As dy net winne fan PSV, dan is Hearrenfean wis, mar ek as PEC Zwolle of Vitesse net winne, is Hearrenfean wis.
Stân
6. SC Hearrenfean 32-46 (-1)
7. Vitesse 32-45 (+11)
8. PEC Zwolle 32-44 (-5)
-------
9. ADO Den Haag 32-43 (-9)
Programma lêste twa wedstriden
Snein 29 april: NAC Breda - Hearrenfean, ADO Den Haag - PSV, Vitesse - FC Twente, PEC Zwolle - Willem II
Snein 6 maaie: Hearrenfean - Feyenoord, Roda JC - ADO Den Haag, AZ - PEC Zwolle, Willem II - Vitesse


title: Gjin Fryske winners op earste dei ONFK

maintext:
Op de earste dei fan de Open Nederlands Fanfare Kampioenschappen wienen freed yn De Lawei gjin Fryske kampioenen yn de fjirde en fiifde difyzje.
De fjouwer orkesten dy't yn de fiifde difyzje op it podium kamen spilen it wurk Grounds fan de op It Hearrenfean berne komponist Jacob de Haan. Nil Sine Labore út it Grinzer Boerakker waard kampioen. Bêste Fryske orkest waard CMV Advendo fan Moarre-Ljussens ûnder lieding fan Thom Zigterman. Dat orkest waard twadde.
Yn de fjirde difyzje spilen njoggen orkesten. Krekt as yn de fiifde difyzje waard in Grinzer orkest kampioen: MV Sereno út Baflo. Melodia fan Wikel wie de bêste Fryske fanfare. Sy hellen ûnder lieding fan Jeanette Valkema 90 fan de 100 punten en dat wie goed foar in twadde plak. Tredde waard Stêd Sleat ûnder lieding fan Durk Krol.
Sneon 14 april binne de trije oare difyzjes oan bar. Alles is te folgjen fan 9:40 ôf fia de livestream op ús webside of fia de Omrop-app. Om 10:00 oere earst de tredde difyzje, folge troch de fanfaren yn de twadde difyzje (14.00) en as lêste de striid om de prizen yn de earste difyzje (19.00).


title: Arriva: "Soargje foar alternatyf ferfier!"

maintext:
Arriva ropt reizgers op om moandei en tiisdei foar alternatyf ferfier te soargjen. Beide dagen ride der gjin of kwalik bussen en treinen fan Arriva fanwege in staking yn it streekferfier.
Fakbûnen en personiel wolle hurde ôfspraken mei wurkjouwers oer it ferminderjen fan de wurkdruk. De treinen fan de NS ride wol neffens de normale tsjinstregeling. It NS-personiel falt ûnder in oare CAO. Arriva advisearret reizgers om njonken de webside fan de ferfierder, ek de social media goed yn de gaten te hâlden foar it lêste nijs oer de staking.


title: Mear gefoel en beleefsintrum foar Fryske readbûnte kij

maintext:
De Stichting Behoud Roodbont Friese Vee, marketingekspert Wytze Visser en Omrop Fryslân wolle in beleefsintrum meitsje foar Fryske readbûnte kij. It ras wurdt bedrige. Der binne op dit stuit noch mar 340 stiks oer. Hoe't it sintrum der krekt út komt te sjen en wêr't it komme moat, wurdt de kommende tiid oer neitocht.
Twadde Keamer
Foarsitter Durk Durksz fan de stichting hat grutte soargen oer de Fryske readbûnte kij en tinkt dat in beleefsintrum in stap yn de goede rjochting is. Mar dat is net it iennige dêr't de stichting him mei dwaande hâldt. "Wy binne ek yn gearwurking mei de Stichting Zeldzame Huisdierrassen om de minister en de Twadde Keamer te ynformearjen hoe't it derfoar stiet en wat der barre moat."
Symboalyske wearde
Wytze Visser tinkt dat der mear barre moat as allinnich in beleefsintrum. "De Fryske Reade moat in symboalyske wearde krije foar de Friezen. Op dit stuit is de ko gjin ekonomyske faktor, mar der sil wol antwurd komme moatte op de fraach: Wêrom moat Fryske readbûnte kij bestean bliuwe?", seit Visser.
Kealtsje
Omrop Fryslân folget it libben fan in Fryske readbûnte kealtsje fan noch mar ien wike âld. Op tongersdei 19 april 2018 is se berne op de buorkerij fan Jaring Brunia yn Raerd. Hy is in soad dwaande mei de âlderwetske wize fan buorkjen. Hy hat no tsien suvere Fryske readbûnte kij, mar dit kealtsje hie it hast net oerlibbe.
"Ik tink dat ik har rêden haw. It seach der net goed út, doe't ik by de memmeko kaam. Ik haw it kealtsje der doe út lutsen. Ik tocht dat it dea wie", seit Brunia. Mar dat bliek oars te wêzen. It bistje docht it goed, mar it hat noch gjin namme. En dêr hawwe we jo help foar nedich. Nei wa moat it kealtsje ferneamd wurde? Mail de namme en wêrom nei fryslanhjoed@omropfryslan.nl
Wolle jo de aksje foar de Fryske readbûnte kij folgje? Sjoch dan op omropfryslan.nl/kij of wurd lid fan de Facebookgroep.


title: Cambuur kin play-offs yn nei winst op Telstar

maintext:
Cambuur hat sneontejûn yn Velsen wûn fan Telstar. It waard 1-0 foar de ploech fan trainer René Hake troch in goal fan Justin Mathieu. Om't Emmen in punt pakte tsjin Jong Utrecht (0-0), spylje de Ljouwerters tiisdei al yn de earste ronde fan de play-offs tsjin Dordrecht.
Penalty
It spul gie yn it begjin fan de wedstriid op en del. Gjin fan beide ploegen koe echt trochdrukke. Sa gie in frije trap fan Crowley krekt njonken it doel fan Telstarkeeper De Boer. Nei in heal oere moast Rodney Cabral yngripe doe't Justin Mathieu allinnich op keeper De Boer ôfkaam. Cabral krige dêr in reade kaart foar, en Cambuur mocht in penalty nimme dy't troch Mathieu benutte waard. Dêrnei wiene der noch grutte kânsen foar Martijn Barto en opnij Mathieu, mar in twadde goal smite dat foar it skoft net mear op.
Twadde helte
Cambuur begûn de twadde helte mei Omar el Baad op it plak fan Matthew Steenvoorden. De ferdigener rekke blessearre nei in oertreding op de spits fan Telstar, Novakovich. Nei in oere spyljen hie Cambuur, yn de persoan fan Barto, in pear goede kânsen hân. Ek de tsien man fan Telstar wiene gefaarlik mei in skot fan Novakovich en in kâns foar Platje. Doe't keeper De Boer fan Telstar in oertreding makke op Van Kippersluis wie der opnij in penalty foar Cambuur. Spitigernôch slagge Kevin van Kippersluis der net yn om der fan de stip ôf 2-0 fan te meitsjen. Dêrnei slaggen it ek ynfaller Kallon en opnij Van Kippersluis net om de 2-0 te meitsjen.
Play-offs
Cambuur is troch de oerwinning achtste wurden yn de Jupiler League mei 58 punten. Dat betsjut dat de Ljouwerters harren pleatst ha foar de play-offs. Dêryn nimme de Ljouwerters it op tsjin Dordrecht, dat de tredde perioade wûn hat. It earste duel is tiisdei yn Dordrecht, it twadde duel is takom wike sneon yn Ljouwert.
Telstar - SC Cambuur 0-1 (0-1) 31. Justin Mathieu 0-1
Opstelling Cambuur: Erik Cummins; Jordy van Deelen (60/Xander Houtkoop), Matthew Steenvoorden (44/Omar El Baad), Robbert Schilder, Sai van Wermeskerken; Mathias Schils (70/Issa Kallon), Daniel Crowley, Daan Boerlage; Justin Mathieu, Martijn Barto, Kevin van Kippersluis


title: Rekôrtal dielnimmers sloeperace Grou

maintext:
De tweintichste edysje fan de roeisloeperace yn Grou lûkt sneon in rekôrtal dielnimmers. Der ferskine yn totaal 88 froulju- en heareploegen oan de start. Dat komt ûnder oare om't de Federatie Sloeproeien Nederland de wedstryd yn Grou meitelle lit foar it Nederlânsk kampioenskip yn sawol de haadklasse as de earste klasse.
Fanwege de tweintichste kear hat de edysje fan sneon in feestlik tintsje. Om tolve oere wurdt it earste startsein jûn, dêrnei sil alle twa minuten in ploech fan start gean. De ferwachting is dat de earste boat goed twa oeren letter de finish berikke sil. De dielnimmers hawwe dan in parkoers fan sa'n tweintich kilometer achter de rêch, dat ûnder oare oer de Wide Ie, de Headammen en troch de Alde Feanen rint.


title: LIVE: Wat gong der mis by de ferbouwing fan De Lawei?

maintext:
In spesjale ûndersykskommisje fan de gemeente Smellingerlân ûndersiket wat der misgien is by de ferbouwing fan skouboarch De Lawei yn Drachten. Dêrfoar befreget de kommisje ferspraat oer twa dagen de belutsenen. Dat is streekrjocht te folgjen op de webside fan de gemeente Smellingerlân.
Tongersdei is it de twadde dei fan de ferhoaren. De eardere wethâlders Nieske Ketelaar (11.00 oere) en Marja Krans (13.30 oere) ferskine foar de kommisje. Krans wie as wethâlder ferantwurdlik foar De Lawei. As lêste ûnderfreget de kommisje noch de eardere controller Edgar Kuiper. Dat is om 16.00 oere.
Woansdei wienen Stef Avezaat (direkteur De Lawei), Evert Visser (gemeentlik projektlieder) en Tjeerd van Bekkum (doedestiids boargemaster) al oan bar.
De ferhoaren fine plak yn it Van der Valk-hotel yn Drachten. Se binne iepenbier en dus tagonklik foar publyk.
Tweets by Onno_Falkena


title: Gjin sirenes om 12.00 oere fanwege peaskemoandei

maintext:
Op dizze earste moandei fan de moanne klinke de sirenes net. De sirenes bliuwe om 12.00 oere stil om't it twadde peaskedei is, dus wurdt in moanne oerslein. Op moandei 7 maaie is it loftalarm neffens de Feilichheidsregio wol wer te hearren.
Foarige moanne wienen de sirenes ek net oeral te hearren. It loftalarm wie doe net ôfgien troch in probleem mei de stroom. Dat soarge derfoar dat de klokken net mear lyk rûnen.


title: Neibesteanden ûntbleatsje monumint delstoarte bommewerper

maintext:
Neibesteanden fan de bemanning fan de Lancaster, dy't yn 1942 delstoarte yn De Alde Feanen, hawwe sneintemiddei in monumint ûntbleate. Der wienen yn totaal sa'n fjirtich neibesteanden fan de sân bemanningsleden oanwêzich.
Swellemuorre
It monumint dat snein op Fryske Befrijdingsdei ûntbleate waard is in swellemuorre, in ûntwerp fan arsjitekt Nynke Rixt Jukema. Fan elk fan de bemanningsleden wie der snein in neibesteande dy't in persoanlik ferhaal fertelde. Dy persoanlike ferhalen binne ek yn izeren buiskes dien, makke fan materiaal fan de Lancaster. De boadskippen waarden as ûnderdiel fan de seremoanje yn sân gatten fan de swellemuorre pleatst.
"It minste wat je dwaan kinne"
Kommissaris fan de kening Arno Brok wy der snein by yn De Alde Feanen. "It meitsjen fan in monumint is it minste wat je dwaan kinne foar dizze minsken", sei er. De fjirtich neibesteanden wienen emosjoneel, mar mei it monumint wienen se sichtber bliid.
Eksposysje
Deputearre Michiel Schrier iepene nei it ûntbleatsjen fan it monumint noch de eksposysje 'Geraakt' yn it besikerssintrum fan De Alde Feanen. Dy eksposysje giet oer it ferhaal fan de Lancaster, dy't yn de nacht fan freed 4 op sneon 5 septimber 1942 delkaam, nei't er rekke waard troch Dútsk geskut.


title: Frou ferwûne by ûngelok Oerterp

maintext: By in ûngelok op de krusing fan de Weibuorren en de Griene Leane yn Oerterp is moandeitejûn in frou ferwûne rekke. Op de krusing klapten twa auto's boppe-op inoar, nei alle gedachten hat ien fan de bestjoerders gjin foarrang ferliend. De frou is troch de brânwacht út de auto helle en nei it sikehûs brocht. De beide auto's binne fuortsleept. De dyk waard tydlik ôfsletten.


title: Powerkolleezje: Waadgebiet beskermje of útmelke?

maintext:
It is it ferneamste gebiet fan hiel Fryslân. Alle jierren lûkt it tûzenen besikers en it stiet sels op de Wrâlderfguodlist: It Waadgebiet mei al syn ferskate kanten fertsjinnet mear omtinken, Dêrom jouwe wy alle moannen in powerkolleezje. Hjoed it ivige dilemma. Beskermje tsjin toeristen of krekt finansjeel útmelke? Direkteur fan de Waadakademy Jouke van Dijk lit dêr syn ljocht oer skine.
Lânbou en toerisme
"As jo bylden fan it Waadgebiet sjogge, dan binne dat faak moaie natuergebieten, mei fûgels, it Waad sels en moaie loften. Mar gjin minsken. Yn it gebiet wenje in protte minsken dy't allegearre graach wurk en in ynkommen hawwe wolle. Hoe moatte wy dat regelje? Dat kin troch fabriken te bouwen, wat ek hjir en dêr bart. Sjoch mar nei Delfsyl. En der is ek sâlt- en gaswinning. Mar dêr sitte risiko's oan foar it Wrâlderfguod, dêr't jo oan de oare kant ek fan profitearje kinne. Jo moatte aktiviteiten sykje dy't passe by de minsken en by it gebiet. Dan komst út by toerisme en lânbou."
Unyk gebiet
Yn it ferline wiene der plannen om damen oan te lizzen nei de Waadeilannen. Doel wie om sa mear lânbougrûn te krijen en de eilannen better tagonklik te meitsjen foar toeristen. Mar it is net trochgien, want dan giet it unike fan de Waadeilannen ferlern, sa wie de krityk."
Toerisme op de fêstelân
"Der moat wol wat barre, want de jonge minsken ferhúzje nei oare plakken en it gebiet rint leech. Dan biedt it toerisme echt kânsen. Der hat in ûndersyk west nei wat de minsken oantreklike gebieten yn it Waadgebiet fûnen. Minsken koene op ynternet stipkes op in kaart sette yn it Nederlânske, Dútske en Deenske Waadgebiet. Yn it Nederlânske diel stean benammen stippen op de eilannen. Oan de Dútske kant stean ek in soad stippen op de fêstelân. As jo toeristen nei de Fryske Waadkust lokje wolle, dan moatte jo der wol wat oan dwaan. Dêr binne inisjativen foar naam, bygelyks Holwert oan See."
Sâlte ierappels
"As jo dat goed dogge, krije jo ek in gebiet dat mear lânbougrûn opsmyt. Foaral yn dizze tiden fan klimaatferoaring, betsjut dat dat de grûn hieltyd sâlter wurdt. Want it seewetter komt hieltyd heger te stean. Dat is in probleem foar de lânbou. Dêr kinne wy wat oan dwaan as wy poatierappels hawwe dy't oer sâlt kinne. As ús dat slagget, leverje wy ek in bydrage oan de wrâldwide itenskrapte. Want ierappels kinne better oer sâlte grûn as rys. Dat soe dan in prachtich eksportgebiet wurde. Wy witte hjir hoe't it moat . It Wrâldergfuod wurdt net oantaast, jo skeppe nije banen en dogge nije dingen."


title: Paques útroppen ta Fryske ûndernimming fan it jier

maintext:
It bedriuw Paques út Balk is keazen ta 'Fryske ûndernimming fan it jier'. Nei in foarseleksje waarden seis bedriuwen nominearre. Dêr kamen wer trije finalisten út. Njonken Paques Holding wiene dat Sidijk út It Hearrenfean en Spits út Easterwâlde. De winner waard tiisdeitejûn bekend makke yn de Neushoorn yn Ljouwert, it einstasjon fan it programma dat op meardere lokaasje yn de Fryske haadstêd plakfûn.
Paques is in belangrike skeakel yn de wetter-ynfrastruktuer en wettersuvering. De sjuery kende de priis ta omdat it bedriuw fernijend dwaande is. Paques is dwaande mei it ferminderjen fan it wettergebrûk en it opwekken fan enerjzy út ôffalstoffen. De sjueryleden stimden unanym foar Paques en it publyk keas ek foar it Balkster bedriuw.
Paques waard yn 1990 ek alris úroppen ta 'Fryske ûndernimmer fan it jier'. Doe naam Jos Paques de priis yn ûntfangst. No die syn soan Joost dat. Syn heit sei tsjin him: "Succes, ik heb hem al eens gehaald. En nu kan ik tegen hem zeggen: Bedankt, ik heb hem ook gehaald", fertelde Joost Paques oan Omrop Frylân.


title: Ljouwert yn top 4 stêden mei djoerste parkearfergunning

maintext:
Wa't in parkearfergunning oanfreget foar it sintrum fan Ljouwert betellet dêr yn ferhâlding in soad foar. Dat seit auto-diel-platfoarm SnappCar, dat de tariven yn de tolve provinsjehaadstêden mei-inoar fergelike hat. Ljouwert komt dêrby as fjirde út de bus.
Yn Ljouwert moat der foar in fergunning 225 euro yn it jier betelle wurde. Yn Utrecht is in parkearfergunning it djoerst, wylst je yn Assen it goedkeapst út binne. Dêr betelje foar in parkearfergunning 45 euro yn it jier.


title: Omrop TIP: sjoch it ONFK live

maintext:
36 fanfareorkesten, út hiel Nederlân en it bûtenlân, spylje freed 13 en sneon 14 april yn De Lawei yn Drachten om de titel fan Iepen Nederlânsk Fanfare Kampioen. Oer fiif ferskate difyzjes wurde de heechste eare en prizen fan de 'Open Nederlandse Fanfare Kampioenschappen' (ONFK) ferdield. De ONFK is beide dagen live te folgjen fia Omropfryslan.nl/live, de stream hjirboppe en de Omrop-app.
Live op Omropfryslan.nl
De dielnimmende orkesten spylje ferplichte wurken. Dy wurken wurde troch in ynternasjonale sjuery beoardiele. Alle optredens fan freed en sneon binne streekrjocht te folgjen by Omrop Fryslân. Freed fan 16.00 oere ôf, mei earst de 5e difyzje en dêrnei de 4e difyzje (18.30). Sneon 14 april begjint de live-útstjoering om 10.00 oere mei de 3e difyzje, folge troch de fanfaren yn de 2e difyzje (14.00) en as lêste de striid om de prizen yn de 1e difyzje (19.00). Mear ynformaasje oer de dielnimmers en de wurken dy't spile wurde, is te finen op Onfk.nl.
Koperkanaal
By it konkoers wurde ek opnamen makke foar it fideokanaal en de audiostream 'Koperkanaal' fan Omrop Fryslân. Koperkanaal is der spesjaal foar leafhawwers fan de muzyk fan harmony, fanfare en brassband. Koperkanaal bestiet út livestreams fan HaFaBra eveneminten lykas it ONFK, it fideokanaal op Youtube, de audiostream Omropfryslan.nl/koperkanaal en it radioprogramma Koperkanaal FM (alle sneinen tusken 6.00 en 8.00 oere op 'e radio).


title: Himpkwekerij ûntdutsen nei brân yn flatwenning yn Ljouwert

maintext:
De plysje hat freedtemiddei in himpkwekerij ûntdutsen by in brân yn in flatwenning yn de Corellistrjitte yn Ljouwert. It fjoer wie op de souder fan de wenning en dêr stiene ek de himpplanten.
In 26-jierrige fertochte is oanhâlden. It fjoer bruts freedtemiddei om trije oere hinne út. De brân wie yn de nok fan de boppeste ferdjipping. De brânwacht koe der min by komme. Omdat it fjoer mooglik oerslaan koe, waard in tal wenningen ûntromme. Nei in oere wie de brân ûnder kontrôle. Der rekke net ien ferwûne. De souder fan de boppeferdjipping hat in soad skea oprûn.


title: Takomst Amelanner Keunstmoanne stiet op losse skroeven

maintext:
De takomst fan de Keunstmoanne op It Amelân is ûnwis. De provinsje stelt foar de edysje fan 2019 gjin subsydzje beskikber. Sûnder dy subsydzje fan 25.000 euro is it foar de organisaasje dreech om it evenemint op tou te setten.
Om dochs in ferfolch oan de Keunstmoanne jaan te kinnen, wurdt ûnder oare de eilanner middenstân frege om de begrutting slutend te krijen.
De Keunstmoanne wurdt yn novimber dit jier foar de 21e kear organisearre. Oer it hiele eilân binne keunst-útstallings. De Keunstmoanne is doedestiids yn it libben roppen om it toeristeseizoen op It Amelân te ferlingen.


title: Afgaanske gesin bliuwt foarearst yn azc yn Zeist

maintext:
It Afgaanske gesin út it asylsikerssintrum yn Burgum krijt foarearst in plakje yn it azc yn Zeist.
"Beter om naar het noorden te gaan"
Dûmny Marco Buitenhuis út Noardburgum en oare minsken dy't harren foar it gesin ynsette, hiene hope dat it gesin weromkomme soe nei Burgum. "Voor het gezin was het beter geweest om weer richting het noorden te gaan, om bij te komen van deze week", seit dûmny Buitenhuis, dy't net bliid is dat it gesin yn Zeist bliuwe moat.
Humanitêre redenen
It Afgaanske gesin krige freed te hearren dat se net útsetten wurde, mar yn Nederlân bliuwe meie. Steatssekretaris Harbers fan Justysje en Feiligens makke doe bekend dat er de kristlike famylje om humanitêre redenen dochs tastimming jout om yn ús lân te bliuwen.
De heit, mem en trije bern wiene al nei it detinsjesintrum yn Zeist brocht yn ôfwachting fan útsetting nei Afganistan. De Immigratie -en Naturalisatiedienst sil úteinlik in nij wenplak foar it gesin oanwize.


title: Kanorûte De Rottige Meente folslein fernijd

maintext:
De kanoroute troch it natuergebiet De Rottige Meente yn Weststellingwerf is folslein fernijd. Der binne nije stegers, nije ynfopanielen, en nije paadwizers op it wetter. It natuergebiet is allinnich foar "stil" toerisme geskikt.
De rûte wie behoarlik fertutearze, mar mei troch stipe fan de gemeente is it wer moai farren troch it gebiet. Freedtemiddei is de rûte feestlik iepene. Troch de ferbettere kanorûte hopet de gemeente en hoopje de rekreaasjeûndernimmers op mear toerisme en dus ek in ekonomyske stimulâns foar it gebiet by Scherpenzeel.


title: Sherida Spitse skoart foar Oranjefroulju, WK is tichteby

maintext:
Sherida Spitse út Snits makke de twadde goal yn de wedstriid Nederlân-Ierlân, wêrtroch't it WK tichteby is foar de Oranjefroulju. De ploech fan coach Sarina Wiegman wûn tiisdeitejûn oertsjûgjend mei 2-0 by Ierlân op besite.
Grutste konkurrint
Ierlân is, op basis fan de tuskenstân yn kwalifikaasjegroep 3, de grutste konkurrint fan Nederlân. De Ieren hiene likefolle punten as de Nederlanners: tsien punten út fjouwer wedstriden. Allinnich de groepswinner pleatst him streekrjocht foar it WK.
Doelpunten foar Nederlân
It earste doelpunt waard makke troch Lineth Beerensteyn dy't yn de alfde minút yn in wiksel Vivianne Miedema ferfong dy't net hielendal fit wie. Healwei de earste helte makke Snitser Sherida Spitse dus de twadde goal. De middenfjilder mocht oanlizze, trochdat Danielle van de Donk dellutsen wie yn it strafskopgebiet. Each yn each mei keeper Marie Hourihan makke Spitse gjin fout.
Twadde helte
Yn de twadde helte slagge it Oranje net om te dominearjen en gie it hinne en wer, wêrtroch't de wedstriid einige yn in 2-0 oerwinning.


title: Behearders Waadgebiet hâlde effisjinter by wat der bart

maintext:
De behearders fan it Waadgebiet sille better en effisjinter byhâlde wat dêr allegearre bart. Se meitsje al dy gegevens ek beskikber foar elk dy't der ferlet fan hat, bygelyks foar ûndersyk. Oerheden en organisaasjes lykas it ministearje dêr't natuer ûnder falt, de Waadprovinsjes en Rykswettersteat hâlde al jierren by hoe't it Waad him ûntwikkelet ûnder ynfloed fan bygelyks natuerlike prosessen en troch wat minsken dogge.
Yn de takomst sil ek yn de gaten hâlden wurde hoe't it giet mei it libben yn de boaiem fan it Waad en mei de tsjusternis yn it gebiet.


title: 'Dy Trije': genietsje yn Wurdum, Swichum en Wytgaard

maintext:
Dit wykein steane de doarpen Swichum, Wurdum en Wytgaard yn it teken fan harren eigen LF2018-projekt "Dy Trije". In kulturele kuiertocht basearre op in 'âlde' leginde.
By sfearfolle lokaasjes del, optredens fan ferskate pleatslike talinten en op syn tiid in hapke en in drankje. Oer it wetter, oer de dyk en kuierjend troch de greide wurde de trije doarpen ferbûn. It is ien fan de wizen wêrmei't it tema 'ferbining' werom komt.
Ferbining spilet in grutte rol yn it ferhaal om trije bruorren hinne. Ferbining is der ek tusken jong en âld: alle leeftiden rinne mei en it âlde ferhaal wurdt ûnder oare ferteld mei de nijste techniken lykas in app mei augmented reality.
'Dy Trije' is sneon trije kear hâlden en hat snein noch trije, útferkochte, edysjes.


title: Plannen foar útwreiding winkels yn Akkrum

maintext:
De gemeente Hearrenfean sil mei ûndernimmers, omwenners en pleatslik belang yn Akkrum sjen nei de útwreiding fan guon winkels yn it sintrum fan it doarp. De Poiesz supermerk, Hubo en blommewinkel De Vlijtige Lies sitte no noch yn ien gebou, mar alle trije winkels ha oanjûn dat se op dat plak útwreide wolle.
De gemeente wol graach meiwurkje oan de plannen, mar easket wol dat der genôch draachflak foar is. Om dat te krijen, wurdt der de kommende tiid sjoen nei de bêste oplossing.


title: "In nij Cambuurstadion? Ja, gekke Henkie!"

maintext:
It like allegear yn kalk en semint, mar ynienen wie der dochs in kink yn 'e kabel: It is noch lang net wis oft in nije Cambuurstadion der komme kin. Op de Ljouwerter freedsmerk reinde it reaksjes. Fan ferwizingen nei Piter Wilkens' nûmer It het noait wat weest en sil noait wat wurde, oant djippe analyzes oer it funksjonearren fan wethâlder Henk Deinum: "Ja, Gekke Henkie, dy kin beter mar opstappe!"
SC Hearrenfeansupporters gniisden: "Gjin kommentaar!" Guon tinke dat it heechút wat fertraging betsjut, om't ynvestearders der úthelje wolle wat der yn sit. Wer oaren sjogge nije kânsen, om it stadion dochs noch op it besteande plak te hâlden. Besikers út oare provinsjes makket it allegear net folle út: "Wij komen hier voor het museum, niet voor Cambuur..."


title: Fuotbalje yn 'e tsjerke, it mocht foar de teäterfoarstelling

maintext:
Fuotbalje yn 'e tsjerke; dat mocht foar ien kear yn Goutum. Foar de opnamen fan in filmke foar de foarstelling 'Het heilige hart van Cambuur'. Dat stik is ûnderdiel fan Under de Toer fan Kulturele Haadstêd. It giet oer it logo fan Cambuur: it reade hert, dat ek it famyljewapen is fan de Van Cammingha's.
Gerriet van den Bogert út Goutum ûntduts dat. Hy is megafan fan Cambuur en wie in skoftke lyn mei syn skoalklas yn de Agnestsjerke yn Goutum. Hy seach hjir op de roubuorden it Cambuurlogo en frege dûmny Gerard Rinsma oft se yn 'e tsjerke ''ook voor Cambuur'' wiene. De dûmny fertelde dat dit it famyljewapen is fan de Van Cammingha's.
Martijn Barto
Dit ferhaal wie oanlieding foar teäterkollektyf Skoft & Skiep om 'Het heilige hert van Cambuur' te meitsjen. It wurdt yn juny by de tsjerke fan Goutum útfierd. Foar it stik is in filmke makke dat freed te sjen is yn it Cambuurstadion yn de rêst fan de wedstriid Cambuur - Helmond Sport. Gerriet en Cambuurspits Martijn Barto spylje de haadrollen yn it filmke, dat in soarte fan opwaarmer is foar it teäterstik. Se spylje beide trouwens net mei yn it teäterstik.


title: Nyck de Vries sneon sechsde yn Grand Prix fan Bachrein

maintext:
Autokoereur Nyck de Vries is sneon as sechsde einige yn de haadrace fan de Grand Prix fan Bachrein. De 23-jierrige De Vries ried op it sirkwy syn earste race foar syn nije team Prema Racing. De Italiaanske ploech naam De Vries oer fan Racing Engineering, dêrfoar ried er noch foar it team fan Rapax.
Nyck de Vries begûn as fjirde oan de race yn Bachrein, mar ried dêrnei lang op it twadde plak. Dêrnei ferlear er posysjes om úteinlik nei in ferplichte pitsstop as achtste op de baan werom te kommen. De race yn Bachrein waard wûn troch de Brit Lando Norris. Snein is de sprintrace yn de Formule 2.


title: Alvestêdebetwingers krije brevet út hannen kommissaris Brok

maintext:
Op it provinsjehûs yn Ljouwert waarden freed 29 minsken yn it sintsje set. Sy krigen nammentlik in Alvestêdebrevet omdat se de 'Tocht der Tochten' op redens, fyts én kuierskuon ôfwurke hawwe. Ut hannen fan kommissaris fan de Kening Arno Brok en foarsitters Wiebe Wieling (reedrydtocht), Stephan Rekker (fytstocht) en Tom Yntema (kuiertocht) krigen de Alvestêdebetwingers de oarkonde.
It wie de earste kear dat Brok de brevetten útrikke. De kommissaris omskreau de Alvestêdesporters as "ambassadeurs fan de provinsje."


title: Kollum: "Taal fan it hert"

maintext:
"It is allegear ellinde yn de wrâld, en om de sinnen te fersetten skriuw ik dan in ferske.’ Dat sei Daniël Lohues okkerdeis. Lohues is behalve in fantastyske muzikant ek in man dy’t hiel wichtich is foar de Drintske taal. Dialekt hear ik eins te sizzen, mar om my mei it ek in taal hjitte.
Hawar, krekt nei’t ik Daniël it ferske ‘Ik heur hier’ sjongen hearde, lies ik in berjocht fan it Huus fan de Taol út Beilen. Dat taalynstitút hie yn opdracht fan de provinsje Drinte in representative groep fan 1200 minsken frege hoe goed se harren taal behearsken. En wat die bliken: mear minsken koene it Drintsk goed ferstean én prate yn ferlyk mei in ûndersyk fan tsien jier lyn. Dat hie ek de direkteur fan it ynstitút, Jan Germs, net oankommen sjoen: ‘Ik vind namelijk dat we het cultuurgoed en de taal niet meer genoeg doorgeven aan onze kinderen,’ sa sei er. Sa’n útspraak klinkt mar al te bekend yn ’e earen.
Dochs liket der hiel foarsichtich in kear te kommen yn de delgong fan dialekten en streektalen. Want yn deselde snuorje wie der in reportaazje fan de BBC mei de titel ‘The rebirth of Britain’s lost languages’, oftewol de werberte fan de fergetten talen. As foarbyld waard de nije plaat fan Gwenno, in sjongeres út Cornwall, nommen. Dy plaat is folslein yn it Cornish, de minderheidstaal fan Cornwall, en is in grut súkses. De BBC konkludearret dat der in groeiend bewustwêzen foar it belang fan minderheidstalen is. Dat hat mooglik te krijen mei it langstme om opnij ferbining mei it eigen komôf te sykjen, yn in kultuer dy’t almar fierder globalisearret en op in skiere, smaakleaze ienheidswoarst begjint te lykjen.
Mei oare wurden: it omtinken foar lytsere talen en dialekten liket ta te nimmen, krekt as de wurdearring dêrfoar. It súkses fan in band as Baldrs Draumar hjir by ús liket wat dat oangiet eksimplarysk. Harren Frysktalige, akoestyske plaat Fan Fryslâns Ferline wie de bêste plaat fan 2017 by in renommearre site en troeve allegear bekende, ynternasjonale en Ingelsktalige bands ôf. Fryslân boppe kriget sa in nije betsjutting. Sjoch ek de ynternasjonale belangstelling en it súkses fan in projekt as MeM, de livingroom of languages, dat yn de Prinsetún te finen is. MeM hellet behalve it Frysk ek alderhanne streek- en lytse talen oer it fuotljocht op in wize dy’t net allinne bewûndering fertsjinnet, mar ek folslein terjochte kriget.
Sjoch ek it iepenloftspul Rêdbâd yn Broeksterwâld. Dêr komt in lesbrief by, wêrmei’t bern boartsjenderwize yn ’e kunde komme kinne mei de eigen taal en skiednis. Mear as 160 basisskoallebern (op dit stuit) sille troch de teatertún strune, sille minsken út dy tiid sjen, útfine wat dy ieten en dronken, hoe’t se libben, hoe’t de ferhâldingen wiene, sille mei pylk en bôge sjitte en folle net genôch. Soks allegear yn de taal dy’t dêrby heart, de taal fan ús hert. En hoe wichtich dat is sil ek in man as Daniël Lohues sûnder mis meistimme kinne."


title: Frijmerk: "Kening Willem-Alexander? Dy docht it wol kreas"

maintext:
Nei fiif jier kening Willem-Alexander op de troan is in grutte mearderheid fan de Nederlânske befolking, 73 persint, tefreden oer syn funksjonearjen. Dit die bliken út de jierlikse Keningsdei-enkête fan de NOS.
Ek op de Ljouwerter frijmerk wiene de measten posityf. "Hy moast der efkes yn komme, mar no, nei fiif jier, docht er it kreas." In oar sei: "Der is in soad draachflak, mar dat is ek oan Máxima te tankjen."
Fansels wiene der ek oare lûden te hearren. "Ik fyn it te djoer en wat hawwe je der eins oan?", frege in oar him ôf. Foar in alternative foarm, lykas in republyk, wiene net in soad foarstanners. "De meeste buitenlanden zijn jaloers op hoe wij het hebben. Een president? Op iemand als Trump zit je toch ook niet te wachten."


title: Buske mielservice klem yn tunnel

maintext:
In mielrûnbringer is woandei mei syn buske klem kaam te sitten yn in tunnel. Hy wie ûnderweis nei De Tike en by in ûndertrochgong by De Rottefalle wie it ynienen 'ho'. De bestjoerder hie de hichte fan de kuolynstallaasje op it dak fan de bus net goed ynskat.
In berger hat de bus derút helle. De bus is mei grutte skea ôffierd. It is net bekend oft minsken troch it ûngelok om 'e nocht sitten hawwe te wachtsjen op harren iten.


title: Fertochte deadlike stekpartij wurdt stjoerd troch in demon

maintext:
De fertochte fan de deadlike stekpartij simmer ferline jier op It Hearrenfean waard stjoerd troch in demon. Dat sei er hjoed by de behanneling fan de saak yn de rjochtbank yn Ljouwert. De 30-jierrige man belle 15 augustus oan by it 60-jierrige slachtoffer. Der ûntstie in fjochtpartij mei fatale gefolgen. Syn úteinlike doel soe ien fan de froulike bewenners fan it hûs west ha. Har moast er geweld oandwaan fan de demon. De man koe lykwols fan te foaren oermastere wurde troch de soan fan it slachtoffer.
De fertochte wurdt al langere tiid behannele foar psychyske problemen. Dy komme ek nei foaren út it ûndersyk dat nei de stekpartij nei him dien is. Dêrút docht bliken dat er fermindere tarekkenber is. Nei alle gedachten wurdt oan it begjin fan de middei bekend wat foar straf der tsjin him easke wurdt. Neist de fertochte hawwe fan 'e moarn ek de trije bern fan it slachtoffer oan it wurd west. Ien fan har krige applaus út de rjochtseal doe't er sei dat er fynt dat de fertochte de deastraf of oars libbenslang fertsjinnet.


title: Welmoed út Hallum yn finale Prinses Christina Concours

maintext:
De 17-jierrige Welmoed Poelstra út Hallum is troch nei de finale fan it Prinses Christina-muzykkonkoers. Welmoed spilet piano. It konkoers is bedoeld foar talintfolle, jonge muzikanten. De ôfrûne tiid hawwe hûnderten jonge musisy meidien oan de seleksjes. Dêr rûgelen 26 dielnimmers út dy't sneon yn Den Haag meidiene oan de heale finales.
De Fryske pianiste Welmoed Poelstra is ien fan de acht dy't trochgean nei de finale. Dy is oer twa wiken ek yn Den Haag.


title: Piersma ropt op mei te dwaan oan ûndersyk nei hússwel

maintext:
Heechlearaar trekfûgelekology Theunis Piersma docht in oprop om mei te helpen oan it ûndersyk nei de hússwel. Hy bestudearret sels de sweltsjes yn syn achtertún yn Gaast, en hy hopet dat oaren meidogge. Hússwellen, of wytgatswellen komme yn dizze tiid werom út Afrika om te brieden. Se plakke har nêsten oan hûzen, ûnder oerstekkende dakrânen. Theunis Piersma wol graach witte oft der hússwellen binne dy't twa kear jiers briede en twa briedsels grutbringe. Hy die syn oprop oan oare fûgelleafhawwers sneintemoarn yn it radioprogramma Vroege Vogels.
2018 is troch Sovon Fûgelûndersyk útroppen ta it jier fan de hússwel, in fûgel dy't beskerming nedich hat. Sûnt de jierren '70 is it oantal mei 80 persint omleech gien, wierskynlik troch te min ynsekten. Yn bepaalde regio's yn Nederlân giet it wer better mei de hússwel as op oare plakken, en it ûndersyk moat útwize wêr't dat mei te krijen hat.


title: CDA en FNP wolle yn Tytsjerksteradiel mei ChristenUnie

maintext:
It CDA en de FNP besykje yn Tytsjerksteradiel in kolleezje te foarmjen sûnder de PvdA dêr't sy de ôfrûne acht jier mei it kolleezje sieten.
Yn stee fan de PvdA kieze de twa partijen no foar de ChristenUnie. De PvdA hat ien sit ferlern en sit no noch mei trije sitten yn de ried. De ChristenUnie hat de twa sitten behâlden en is de op ien nei lytste partij.
Grutte ynhâldlike feroaringen yn it belied binne net te ferwachtsjen, seit ynformateur Gjalt Benedictus. GrienLinks en de VVD ha ek yn byld west om as tredde partij oan te skowen yn de ûnderhannelingen, mar de ChristenUnie wie foar sawol it CDA as de FNP in akseptabele kar.


title: Stik Wereldburgers oer multykulturele Foarstreek yn Ljouwert

maintext:
De Foarstreek yn Ljouwert is in stik echte stêd yn Fryslân. It is it plak dêr't in soad ferskillende kultueren byinoar komme, krekt lykas bart op plakken yn Den Haag en bygelyks Amsterdam. Dat seit sjoernalist Kirsten van Santen fan de Ljouwerter Krante. Sy is mei Tryaterregisseur Ira Judkovskaja ien fan de betinkers fan it projekt 'Wereldburgers van de Voorstreek'. Van Santen hat mei har kollega's de ferhalen fan de bewenners en de minsken dy't oan de Foarstreek wurkje, optekene. Tryater hat dêr in foarstelling fan makke. Oer goed in wike giet de foarstelling yn premjêre.
Kirsten van Santen hopet dat minsken sa sjogge dat de multykulturele maatskippij der gewoan is. "Of die nu gelukt is of niet, hij is er gewoon. Hier loopt iedereen, van Fries to Nigeriaan, als een smeltkroes door elkaar."
De foarstelling wurdt opfierd yn de leechsteande winkel dêr't earder Bever Sport siet. Neffens regisseur Ira Judkovskaja fan Tryater is it lokaasjeteater yn de puerste sin fan it wurd. It publyk sjocht út op strjitte. Akteurs gean sa no en dan nei bûten ta en belûke passanten by de foarstelling. De premjêre is op snein 29 april.


title: Ald-Hearrenfeanspiler Willem Huizing nei Harkemase Boys

maintext:
Fuotballer Willem Huizing spilet takom seizoen foar Harkemase Boys. De âld-spiler fan sc Hearrenfean makket de oerstap fan FC Emmen. Huizing (23) komt fan De Harkema, mar hy spile hast syn hiele jeugd by sc Hearrenfean. Twa seizoenen lyn makke er foar dy klup ek syn earedifyzjedebút. Sûnt dit seizoen spilet er foar Emmen.
By sc Hearrenfean hat Huizing spile ûnder Tieme Klompe, dy't takom jier trainer is by Harkemase Boys. "Dêr bin ik bliid mei", fertelt Huizing. "Klompe belle my om te freegjen oft ik wat fielde foar in oerstap nei Harkemase Boys. Dêrnei wie it gau rûn."
Foar de treddedifyzjonist fan De Harkema is Huizing de twadde oanwinst foar it nije seizoen.


title: VV Hearrenfean spilet lyk tsjin Meppel

maintext: VV Hearrenfean hat sneontejûn thús lykspile tsjin MSC út Meppel. De Feansters makken de 1-0 yn de earste helte, troch in goal fan Kevin Regts. De Feansters koene dizze foarsprong lang fêsthâlde, mar yn de blessueretiid gie it dochs noch mis. Danny Bijlsma koe krekt foar it lêste fluitsinjaal de lykmakker meitsje, wêrtroch beide ploegen in punt mei nei hûs ta nimme mochten.


title: Gjin finaleplak foar follybalsters VC Snits

maintext:
VC Snits is der woansdeitejûn net yn slagge de finale fan it Nederlânsk kampioenskip te heljen. Yn in beslissende wedstriid tsjin Alterno út Apeldoorn waard yn de eigen Sneker Sporthal mei 3-0 ferlern. VC Snits moast winne om de finale te heljen. Ferline jier stie Snits wol yn de finale, wylst de ploech yn 2015 en 2016 Nederlânsk kampioen waard.
Earste set
De earste set gong oant 11-11 lyk op, mar dêrnei rûn Alterno mei fjouwer punten út. Snits kaam twa kear oant in punt werom, sels oant 24-23, mar op dy stân fersulvere Alterno harren earste setpunt.
Yn de twadde set like Alterno gau dien wurk te meitsjen. Se kamen mei 7-1 foar, mar Snits kaam werom en sels op foarsprong by 13-12. Alterno bleau better, kaam op 19-16, mar wer knokte Snits har werom en kaam it op 22-21. Dochs wie Alterno op de beslissende punten de sterkste en wûn it de twadde set wer mei 25-23.
Gjin finale
Dêrmei wie de kâns op it heljen fan de finale foar Snits eins al sa goed as fersjoen. In 3-2 oerwinning soe noch in teoretyske kâns opsmite. Regio Zwolle soe dan snein net winne meie of winne mei 3-2 fan de nûmer lêst. Mar de kopkes gienen nei ûnderen en Alterno pakte frij ienfâldich de lêste set mei 25-23.
De 25-jierrige Klaske Sikkes makke nei de wedstriid bekend dat se nei njoggen jier VC Snits ophâldt. "It is spitich dat it sa einigje moat. Mar ik ha alles meimakke, Nederlânsk Kampioen, Europeesk. It is no tiid foar oare dingen." Anniek Siebring giet nei alle gedachten nei de Dútske Bundesliga. De Drintse spylster hopet ynkoarten in kontrakt te tekenjen. De Dútske kompetysje is ien fan de sterksten yn Europa.


title: Bouwmeester nei twa wedstriden op twadde plak yn Hyères

maintext:
Olympysk sylster Marit Bouwmeester fan Warten stiet nei twa races op in twadde plak yn it algemien klassemint by it wrâldbekersilen yn Hyères yn Frankryk. Bouwmeester hat yn de froulju Laser Radial-klasse in moaie start makke. Nei in yntinsive wintertraining hope se op goede resultaten.
Op de earste dei fan de wrâldbekerwedstriid, moandei, stie der hast gjin wyn. Bouwmeester finishte har earste race as fjirde en by har twadde race waard se twadde. Goed foar in overall twadde plak. Bouwmeester seit dat hast alle aspekten dêr't se oan wurke hat goed giene. Dat jout hat in goed gefoel.
Bouwmeester komt de kommende dagen wer yn aksje. Snein wurdt de lêste wedstriid fersyld.


title: FIDEO: Rint der in wolf troch de fjilden fan Appelskea?

maintext:
It liket derop dat de wolf ek Fryslân berikt hat. Yn Appelskea seach Sanne Graafstra sneontemoarn in bist rinnen en belle dêrnei fuortendaliks har heit. Anne Graafstra is der op ôfgien en hat it bist filme. Neffens Graafstra like it bist bot op in wolf en neffens him sizze saakkundigen dat ek.
Freedtenacht binne yn Boyl 3 skiep deabiten. Dat is net fier fan Appelskea ôf. Neffens Graafstra kin it samar wêze dat dizze wolf dêr ferantwurdlik foar is.
Yn oare parten fan Nederlân is de wolf al earder sinjalearre mar foar Fryslân soe it de earste kear west hawwe. Graafstra krige nei syn berjocht op Facebook mei syn filmke fia fia reaksjes dat de wolf ek yn ûnder oare de Fochteloërfean sjoen is.